Almanagou brezoneg an Dispah Langue bretonne\nIstor an Dispah hag hini ar yez\nDiwar halleg "L'Almanach du Père Gérard" eo bet savet an daou skrid brezoneg. Med petra eo bet an almanag-ze ? An hini e-neus skrivet anezañ eo Jean-Marie Collot (bet ganet e 1750 ha marvet e 1796), a veze greet Collot d'Herbois dioutañ : eur perz braz e-neus bet kemeret en Dispah en amzer ar Goñvañsion dreist-oll. E 1791, eo eñ e-noa gonezet ar hoñkour a oa bet aozet gand Klub ar Jakobined (hag a oa bet savet, evel ah ouzom, diwar Klub ar Vretoned). O klask e oa ar Jakobined an doare gwella da vruda ar Vamm-Lezenn, pe ar Goñstitusion nevez a oa o paouez beza digemeret er bloavez-ze.\nKinniget e-noa Collot d'Herbois, ha mad e oa bet kavet e venoz gand ar jury, ma vefe embannet eun almanag, dre ma tlee beza an doare gwella da zedenna eur bern tud. En almanag e oa bet moullet eur halender evid ar bloavez 1792, med savet e oa bet dreist-oll dindan stumm divizou etre an tad-koz Gérard ha tud e barrez : pa oa nehet ar re-mañ da houzoud petra vije ar Vamm-Lezenn, e tisplege dezo peseurt vad a dlee dond diwarni. An tad-koz Gérard a oa bet roet e ano d'an almanag a oa anezañ en gwirionez eur Breton, eur houër deuz parrez Sant-Varzin, en Il-ha-Gwilen : Michel Gérard, bet ganet e 1737, a oa bet anvet da gannad er Stadou-Meur hag a oa bet goude ze ezel euz an Assemblée Constituante.\nBet eo bet an alamang eur best-seller dioustu : dindan eun nebeud miziou, eo eiz moulladur a oa bet gwerzet e Pariz, ha reou all e korniou all euz ar Frañs. Ober a reas kement a verz ma oa bet savet leoriou all war ar memez patrom, med da zispenn anezañ ha da enebi outañ. Troidigeziou a oa bet embannet ive e meur a yez all :\nNe oa ket kement-mañ eun nevezenti. Rag adaleg 1789 e oa bet troet skridou o tenna d'ar Stadou-Meur en or yez. D'ar 14 a viz genver 1790, e oa bet sinet eun dekred o houlenn ma vefe troet divizou an Assemblée Constituante en oll yezou ar Frañs : sed ar pez a oe greet en Breiz-Izel ive. E 1793, e oe embannet evel-se an "Act Constitutionel eraoc pini ema an Declaration euz a Viriou an den hac ar citoyan". Eur raport gand Robespierre ha dekrejou euz ar Goñvañsion a zo bet lakeet ive e brezoneg. Tud a zo bet implijet en eun doare ofisiel, e Penn-ar-Bed koulz hag er Morbihan, evid sevel an troidigeziou : Salaun e bro-Vrest, Pervès e Montroulez, ar sitoyan Raoul e Landerne… Evel am-eus bet tro da zisplega en ma zezenn, evid ar wech kenta e teu ar brezoneg da veza gand se yez ar bolitikerez hag ar mererez. N'eo ket mui an hini a vez komzet gand ar bobl nemetken, n'eo ket mui nemetken yez an Iliz.\nE 1999 e-noa bet Andreo ar Merser an ide vad da advoulla e daou leor, daou hant vloaz goude, ar skridou brezoneg-ze euz amzer an Dispah. Med Almanag an tad-koz Gerard n'e-noa ket laket e-barz. Dre an diellou, koulskoude, e oa tu da houzoud e oa bet dibabet gand an Directoire, e Penn-ar-Bed, d'an 10 a viz c'hwevrer 1792 :\nSkwerennou euz ar mouladur brezoneg a oa bet skignet d'an 3 a viz ebrel 1792. Med war a zeblante, ne oa bet dalhet hini ebed.\nMoullet e oa bet an almanagou brezoneg-mañ dindan stumm leoriou bihan. War meur a boent eo disheñvel an eil embannadur deuz egile. Na pa ve ken med an titr : unan a zo "Armanac an Tad Gerard" (ha ne oa ket eur manah anezañ koulskoude, evel a ro G. ar Menn da gompren), hag egile "Armamac an Tad Coz Gerard", pez a zo reisoh e-keñver yez.\nKement-mañ n'eo ket sur tamm ebed, rag 'barz ar gont-se, ne vije bet savet an droidigez vrezoneg nemed goude an 8 euz a viz pluviôse ar bloavez II (da lavared eo goude ar 27 a viz genver 1794) : an deiz-ze e-noa Barère displeget dirag ar Goñvañsion e raport diwar-benn ar yezou, en ano ar h/Comité de Salut Public. Padal, kerkent hag e miz ebrel 1792, evel on-eus gwelet, e vez skignet Almanag brezoneg an tad-koz Gérard e Penn-ar-Bed. Ar frazenn a zo bet laket ouspenn en unan deuz an almanagou brezoneg he-deus neuze da weled ha netra ken nemed gand an doare m'eo deuet an oll da veza sitoianed, diwar bolontez paotred an Dispah abaoe 1789.\nHa, gwir eo, eo bet skubet da vad "broadou" ar Renad koz abaoe 1789, hag e-neus diwar neuze ar ger "nasion" tapet eur ster ha n'e-noa ket a-raog, e Frañs. Souezet eo G. ar Menn o weled o-dije bet gellet evelse "brezonegerien 'zo" diskouez e oant a-du gand an Dispah ha gand ar bolitikerez nevez. Setu aze just a-walh ar pez e-neus bet c'hoant da zisklêria an den e-neus savet an droidigez vrezoneg hag e-neus laket eur frazenn-ouspenn enni : ne oa ket an oll vrezonegerien a-eneb ar cheñchamañchou. Ha kaji sur, n'o-deus ket ar Vreiz-Izeliz a-neuze dalhet re a gont deuz prezegennou Barère ha Grégoire diwar-benn ar yezou evid mond a-du gand an Dispah pe a-eneb dezañ.\nDiwar-benn implij ar brezoneg gand an dud en amzer an Dispah, ne lavarer netra kennebeud en adembannadur-mañ. Disklêria a reer deom berr-ha-berr "ne oa ket prest ar galleg da veza komprenet en oll rannvroiou Frañs", pez a zo gwir hag anavezet mad, med pez a zo nebeud a dra. Forzig diellou a zo koulskoude, hag a gaver enno eun toullad mad a vunudou da sklêrijenna ahanom : al lizerou bet skrivet d'an Ao. Grégoire gand ar Vretoned (a zo bet embannet e 1880 gand Gazier), ar raporchou bet savet gand ar re evel Bouret a oa représentants en mission e Breiz (a zo meneget gand Brunot), divizou a beb seurt kuzuliou…\nN'eus ket bet dalhet kont kennebeud deuz kement a zo bet laket war wel eun toullad bloaveziou 'zo gand a beb seurt enklaskerien diwar-benn ar bolitikerez a zo bet heuliet en amzer an Dispah e-keñver ar yezou. Gwir eo ez eus bet klasket troi eur bern testennou ofisiel e flamankeg, e provañseg, e brezoneg, hag all. Klask a reer koulskoude rei deom da gredi n'eus bet greet, adaleg 1789, nemed ober plas d'ar galleg ha lakad an oll da zigemer anezañ. G. ar Menn ne oar ket, war a zeblant, n'eo ket bet politikrez an Dispah e-keñver ar yezou ar memez hini dalhmad :\n- da genta, ez eus bet klasket sevel troidigeziou, dre skrid ha dre gomz, deuz testennou an Dispah : ne oa ket neuze ar yezou er-mêz a lezenn\n- n'eo nemed e-pad c'hweh miz, e 1794, e-keid ha m'eo bet padet ar Spont braz, ma 'z eus bet greet brezel d'ar yezou all estreged ar galleg : d'ar poent-se eo e teu Barère hag an Ao. Grégoire a beb eil da zisplega eur raport dirag ar Goñvañsion, hag ar prezegennou-ze eo a vo, diwezatoh, diazezet warno emskiant ar Frañsizien e-keñver ar yezou\n- diwar ar 27 deuz a viz brumaire ar bloavez III, pa vez digemeret al lezenn Lakanal, ne reer ken a van, pe nemeur, deuz ar yezou, evel en amzer ar Renad koz.\nMed eur poent all a jom da zirouestla : perag ez eus bet savet diou droidigez vrezoneg deuz an Almanag ? Gweled a reer da nebeuta pegen dedennuz ez int, rag eur bern kudennou a-bouez a jom da ziskoulma. Kerse eo, sur a-walh, ne vefe ket bet studiet ar hudennou-ze, pe nemeur, en adembannadur a zo bet greet anezo. Diwar vremañ, e hello talvezoud evelato evid mond pelloh gand an enklaskou war istor ar brezoneg, war hini an Dispah e Breiz-Izel, ha zoken war hini ar mennoziou.\nEmbannet eo bet da genta ar pennad-mañ war niverenn 244 ar gelaouenn "Brud Nevez".\nDa beb unan da helloud en em renta kont peseurt doare eo hini testenn vrezoneg "Armanac an tad Gerad" (hervez moulladur Brest) hag "Armanach an tad coz Gerard" (hervez embannadur Kemper), eh advoullom amañ, diwar embannadur Brest, an divizou kenta etre an tad Gerard hag ar beizanted bodet en-dro dezañ. Evel m'ema ar hiz, on-eus dalhet d'an doare-skriva orin.\nEur poltred : Eur blasenn e kreiz-kêr Roazon (Il-ha-Gwilen).


Kaozeal:Visant Seite - Wikipedia\n« Le breton par l'image, 1añ embannadur, 1944 » : embannet e ti Ololê - Urz Goanag Breiz e Landerne ; war ar golo : M. Seite – Illustrations de Moriss. --Keritiad (kaozeal) 10 Ebr 2019 da 17:04 (UTC)\nBreur Meloir a oa anv Visant Seite pa oa mestr-skol e Pleiben, e Landerne ha goude-se e Rosko. En amzer-se e kustume al leaned (breudeur) hag ar seurezed ober gant "anvioù relijion" disheñvel diouzh o anvioù-badez (anvioù-bihan). Gant e anv-bihan eo e veze anvet Visant Seite gant e vignoned eus an Emzav, avat. THK29 (kaozeal) 16 Ebr 2019 da 14:58 (UTC)\nAdtapet diwar « https://br.wikipedia.org/w/index.php?title=Kaozeal:Visant_Seite&oldid=1833845 »\nKemmoù diwezhañ degaset d'ar bajenn-mañ d'an 16 Ebr 2019, da 14:59.


Rouedad stlennegel - Wikipedia\nUr rouedad stlennegel zo un trevnad urzhiataerioù ha trobarzhelloù stlennegel kevreet an eil re gant ar re all a-benn ma vint gouest da lodennañ gwazadurioù stlennegel ha loazioù a zeu da vezañ kenloazioù neuze.\nUr rouedad stlennegel a c'hell bezañ bihan-tre (daou pe dri urzhiataer kennasket gant ur voullerez da skouer) pe bras-meurbet evel ar genrouedad Internet.\nAnwenet a oa bet seurtadoù rouedadoù hervez o ment ha dreist-holl ar c'horreenn int bet displeget warni. Evel-se ez eus rouedadoù LAN (Local Area Network) evit ar re implijet e-barzh embregerezhioù bihan pe etre pe c'hoazh e-barzh tier-kêr bihan (rouedadoù load), MAN (Metropolitan Area Network) evit ar rouedadoù displeget war ur gêr a-bezh pe dost, WAN (Wide Area Network) a vez kennasket gantañ meur a rouedad e meur a lec'h (rouedadoù e-barzh un nebeud kêrioù emañ diazezet stalioù un embregerezh vras enne kevreet an eil re gant ar re all da skouer).\nUr rouedad Ethernet gant tri stael hag un drobarzhell ennañ luget o-fevar ouzh un tolper\nA-benn kevreañ urzhiataerioù ha trobarzhelloù e vez arveret teknologiezhioù ha topologiezhioù disheñvel, pep hini anezhe o tereout gant ar seurtad rouedad a venner danzen.\n2 Teknologiezhioù er rouedadoù\n2.1 Savboent mezoniel\n2.2 Savboent beziadel\n3 Ar c'homenadoù kehentiñ\n4 An topologiezhioù\n5 An etrekennaskañ\nEr bloavezhioù 1950 e oa deuet ar stlenneg en embregerezhioù, pezh a voe ur reveulzi. En amzer-se ne oa ket korrurzhiataerioù c'hoazh, hag an aveadurioù e veze graet gante e oa termenellioù, da lavaret eo ur skramm hag ur c'havier. An termenellioù a veze kevreet ouzh un urzhiataer kreiz (mainframe e saozneg). Un adeiladezh greizennet e oa a roe da c'houzout petra e oa ur rouedad : un trevnad aveadurioù o kehentiñ an eil re gant ar re all dre vediaoù pe skoroù treuzkas.\nUn dra nevez a oa deuet er-maez er bloavezhioù 1970 : ar c'horrurzhiataer, a oa gouest da vont en dro e-unan hep ma vije ret e gevreañ ouzh ur rouedad. Er c'houlz-se eo e oa bet an ti Interntional Business Machines (IBM) o kinnig ar PC (Personnal Computer) kentañ war ar marc'had. Buan-tre e oa bet kavet an tu da reiñ o flas dezhe er rouedadoù : ganet e oa bet ar stlenneg dasparzhet a dalvez kement ha ma vez pep ardivink barrek da gemer e-karg is-gwezhiennoù eus ar c'heweriañ hollek. Graet e vez an dasparzhañ stlennoù gant ar gwazadurioù stlennegel a ro an tu da bep stael d'ober gant an hevelep keweriusterioù.\nE dibenn ar bloavezioù 1960 e oamp en Europa ha dreist-holl e Stadoù Unanet Amerika e "brezel yen" a-enep URSS. En un doare ofisiel e oa ret d'an Amerikaned kavout an tu da ziskoulmañ ur gudenn : lodennañ roadennoù etre kreizennoù enklask rannet war an tiriad a-bezh. Sañset e oa tud an ARPA (Advanced Research Projects Agency) o klask lakaat roadennoù evit ar skiantourien war ur rouedad kentoc'h evit prenañ un urzhiataer da bep kreizenn enklask, pezh a vije bet koustet gwall ger d'ar c'houlz-se ; hag ivez, n'o doa nag an urzhiataerioù nag ur galloudezh nag un tizh gwall zereat e-keñver ezhommoù ar skiantourien. Un tu e oa da lakaat al loazoù hag ar roadennoù da vezañ lodennet war un tiriad bras, ha war an dro gounid tizh hag efeduster dre reiñ da bep hini an tu da zibab an urzhiataer d'ober gantañ hervez ur gwezhiadur roet.\nA-benn ar fin e oa ar brezel yen a vounte an Amerikaned da zanzen un doare da lakaat ar roadennoù war ur rouedad uhel he gougemer d'ar sac'hadennoù. Ma vije bet ur greizenn sac'het ne vije ket bet ken grevus-se dre-benn lodennañ ar roadennoù war ar rouedad etre meur a lec'h.\nE-giz-se e oa bet ganet e 1970 ar rouedad gentañ dre trec'haoliñ duilhioù : an ARPANET (ARPA Network). Ar rouedad gentañ oc'h arverañ al linennoù pellgomz e oa, a roas al lañs diwezhatoc'h da ziorren an Internet. E 1972, un 40 bennak a urzhiataerioù a oa kevreet kenetreze oc'h ober gant gwazadurioù postel ha kennaskañ a-ziabell. E 1974 eo e oa bet ganet an Internet gant donedigezh ar c'homenad TCP/IP (Transmission Control Protocol/Internet Protocol). Hag e 1980 e oa bet divizet gant an DARPA (a vere ARPANET) paouez ober gant an TCP/IP evel ur c'hevrin milourel.\nTeknologiezhioù er rouedadoùAozañ\nDaou savboent pennañ zo a-fed teknologiezh ar rouedadoù.\nAr reizhiadoù korvoiñ rouedad, an adeiladezhioù, ar surentez, ar pratikoù (an arloadoù pratik) hag an dafarioù.\nRoll ar reizhiad korvoiñ zo reiñ an tu da veur a zen kevreet ent-beziadel ouzh ar rouedad da labourat gant an hevelep loazioù. Pourveziañ a ra ar gwiriañ haeziñ d'ar rouedad en ur genurzhiañ an haeziñ d'al loazioù. Meur a hini zo evel UNIX, Microsoft Windows NT, MS Windows 2000, 2003 Server, Linux, Novell...\nAn adeiladezh vezoniel a vez anezhi bepred gant ar c'heal pratik-dafariad. Daou seurt adeiladezh zo : ar stael-ouzh-stael hag ar rouedad kreizennet. Ur roll heñvel an eil ouzh egile o deus ar staelioù war ar rouedad evit ar pezh a sell ouzh an adeiladezh gentañ (peer to peer). Gallout a reont bezañ kement evel pratik (stael labour) pe dafariad ouzh unan all evit ar pezh a sell ouzh dasparzhañ al loazioù. Ar rouedad kreizennet e vez pourvezet muioc'h a surentez ganti peogwir e vez kreizennet ha gwiriet haeziñ d'al loazioù gant kevreañ dafariaded arbennik ouzh ar rouedad.\nLies keal surentez 'zo evit ar rouedadoù.\nGant ar surentez war ar roadennoù ez eo posubl aozañ ur gourleizh d'ar roadennoù e-barzh ur rouedad da lakaat da dalvezout ar c'hael "gougemer ouzh ar sac'hadennoù", da lavaret eo gwarediñ ar roadennoù bete-gouzout e vefe ur falladur gant unan eus an elfennoù beziadel (ur gantenn galet da skouer). Ar bennaenn-se a vez lakaet da dalvezout peurliesañ dre ouzhpennañ aveadurioù arbennik evel ar reizhiadoù RAID da skouer.\nA-hend-all e vez aozet war ur rouedad ur reizhiad naoudiañ da aotreañ an haeziñ war al loazoù nemet evit an arveriaded marilhet, ha c'hoazh gwirioù arbennik war al loazoù evit pep hini anezhe. Un dilesadur (anavezout an arveriad) a zeu diaraok ur c'hennaskañ neuze.\nMeur a reizhiad korvoiñ rouedad e vez kemeret gante renkoù da ziogelañ ur surentez war ar rouedad hag ar roadennoù. Alies bremañ e vez kreizennet an naoudiañ gant un dafariad arbennik o ren ennañ ur reizhiad dilesa (deist-holl evit an domanioù).\nAr reizhiad UPS a servij da wareziñ ar rouedad hag he loazoù ouzh ar sac'hadennoù tredan.\n"Savboent beziadel" pe "savboent alvezel" a reer eus an aveadurioù danvezel (funioù ha kartennoù rouedad) hag ar c'homenadoù kehentiñ.\nTu zo da arverañ an erenad a-steud da lakaat staelioù da gehentiñ an eil re gant ar re all, met an doare-se ne vez ket implijet gwall alies ken. Un deknologiezh herrusoc'h a vez arveret bremañ dre implijout kartennoù rouedad.\nUr gartenn rouedad (ur gartenn elektronek arbennik) zo e pep hini eus ar staelioù hag eus an trobarzhellioù da gehentiñ war ar rouedad. Pep hini anezhe he deus un enneg rouedad unel d'anavezout anezhi war ar rouedad. Gante e vez kavet lugelloù spesadel a glot gant seurtadoù funioù a c'heller implijout (RJ45, BNC ...). Lies seurt skoroù treuzkas zo, evel da skouer ar fun gevahel pe ar fun re wedenneg UTP (an hini ar muiañ arveret en amzer a-vremañ). Tu zo ivez da arverañ teknologiezhioù "hep fun" evel da skouer an danruz pe ar wagenn radio evel ar Wireless fidelity (Wi-fi). Ar rouedadoù astennet a c'hell ober gant an treuzkas dre amgerc'hell pe ar rouedadoù kelligek (ur modem a vez ezhomm neuze etre ar gartenn rouedad hag ar skor treuzkas).\nAr c'hennaskañ hag an eskemm stlennoù war ar skoroù eo a vez graet gant ar pezhioù dafar. Hogen ret eo ober gant reolennoù ha kendivizadoù d'o lakaat da gehentiñ kenetreze. Komenad kehentiñ e vez graet gante.\nAr c'homenadoù kehentiñAozañ\nUr c'homenad kehentiñ zo rekis evit lakaat daou stael da gehentiñ an eil gant egile war ur rouedad. Meur a hini zo, evel Netbios (ur c'homenad evit ar rouedadoù Microsoft), AppleTalk (evit ar rouedadoù Apple), TCP/IP (ar muiañ anavezet hag implijet, hini an Internet).\nGant TCP/IP e vez kaset ar stlennoù dre drec'haoliñ strobadoù. Evit gwir e vez rannet ar stlennoù a-strobadoù ha treuzkaset pep strobad an eil goude egile dre implijout ennegoù mezoniel da anavezout pep stael war ar rouedad ha neuze da gas ar stlennoù d'ar stael mat. Ennegoù IP e vez graet eus an ennegoù-mañ a vez roet da bep stael pe drobarzhell pa vezer o kevreañ unan war ar rouedad.\nDre vras, un doare da gehentiñ eo ar c'homenad rouedad, da lavaret eo un doare da eskemmañ stlennoù war ar rouedad en ur respont d'un nebeud erverkadioù :\ntreuzkas stlennoù en ur wiriañ e vent erruet mat ;\nbezañ gouest da anavezout pep stael pe drobarzhell war ar rouedad dre un anv pe un enneg unel ;\nbezañ gouest da gas en-dro ar stlennoù ma ne vefe ket bet resevet gant ar paker.\nEvit skoueriekaat ar c'hehentiñ ha respont d'an erverkadioù-se ez eo bet ijinet ar reolad OSI (Open System Interface) krouet gant an ISO (International Organization for Standardization). Ar c'homenad TCP/IP a heuilh un darn anezhañ eus ar reolad-se.\nAn doare ma vez desezet an aveadurioù an eil re ouzh ar re all a ra an dopologiezh rouedadel. Daou seurt topologiezh zo, hervez al live ma tesellomp outañ : an dopologiezh alvezel hag an dopologiezh vezoniel.\nGant an hini gentañ e tesellomp ouzh an doare alvezel ma vez luget an aveadurioù (gant ar funioù hag an trobarzhelloù kevreañ, evel an tolperioù). An eil a lakaer d'an doare mezoniel ma vez ar stlennoù o redek poent-ouzh-poent (ur poent a zo ur stael pe un drobarzhell luget ouzh ar rouedad).\nAn dopologiezh e bus\nSavet e vez an dopologiezh rouedadel-se gant ur fun unel anvet "fun kein", pep poent o vezañ luget outañ. Komenadoù evel PPP (Point to Point Protocol) pe SLIP (Serial Line IP) a vez arveret gant an dopologiezh e bus.\nAn dopologiezh e steredenn\nSavet e vez houmañ tro-dro d'un tolper a greizenn an holl gevreadurioù gant ereadurioù poent-ouzh-poent. Pa vez kaset ur stlenn eus ur poent d'ur poent all e c'hell mont rag-eeun eus ar c'haser betek ar paker dre an tolper. Eus ur savboent alvezel e tenn an dopologiezh-se ouzh ur steredenn evel eus ur savboent bezoniel. Ur skouerenn implijet-tre en amzer a-vremañ eo ar reolad Ethernet gant funioù koublad rodellet. Emdroüs-kenañ eo an dopologiezh e steredenn pa n'eus nemet da lugañ ur stael pe un tolper all ouzh an tolper da lakaat ar rouedad da emdreiñ. E-giz-se e c'hellont bezañ astennet-tre.\nAn dopologiezh e gwalenn\nUnan e steredenn eo topologiezh alvezel houmañ e gwirionez. Luget e vez ar poentoù ouzh un tolper evel ma vez graet gant an dopologiezh e steredenn met n'eo ket heñvel an tolper-se ouzh an hini e vez implijet gant an dopologiezh a zeu diaraok (ur MAU - MultiStation Access Unit - eo). An doare da lakaat ar stlennoù da redek poent-ouzh-poent zo disheñvel diouzh hini an dopologiezh e steredenn. An doare-se a ra un dol vezoniel serret. Pep stlenn a vez o vont a boent da boent a-raok kavout ar paker mat. Ma n'eo ket prest ar paker, e rank ar stlenn ober un droiad ouzhpenn dre an holl boentoù.\nTu zo da gennaskañ rouedadoù disheñvel o zeknologiezh pe o zopologiezh. Evit ober e reer gant trobarzhelloù spesadel : ar pont (bridge) hag ar routaer (router).\nDaou rouedad heñvel o zopologiezh met disheñvel o zeknologiezh e c'hell etrekennaskañ ur pont. Da skouer ez eo gouest da etrekennaskañ daou rouedad disheñvel o zizh. Doare zo neuze da astenn ur rouedad dre lugañ ur pont outañ hag ouzh ur rouedad all heñvel e dopologiezh.\nGouest eo ar routaer da etrekennaskañ rouedadoù disheñvel o zopologiezh. Ennañ ez eus ur roll hent-mont d'ober gante da vont da bep poent, kadavet e-barzh un daolenn routa.\nAdtapet diwar « https://br.wikipedia.org/w/index.php?title=Rouedad_stlennegel&oldid=1904544 »\nKemm diwezhañ d'an 8 Mez 2021 da 20:08\nKemmoù diwezhañ degaset d'ar bajenn-mañ d'an 8 Mez 2021, da 20:08.


Sofonisba Anguissola (Cremona, 2 a viz C'hwevrer 1532 - Palermo, 16 a viz Du 1625) zo ul livourez italian eus ar XVIvet kantved. Dont a reas da vezañ livourez ofisiel e lez Spagn, un dra ral d'ur vaouez en amzer-hont.\nSofonisba Anguissola, Emboltred, 1556, Mirdi Lancut, Polska.\nPoltred Infantezed Spagn, Isabel Clara Eugenia ha Catalina Micaela Aostria, merc'hed Felipe II, roue Spagn.\nTri bugel gant ur c'hi\nUnan eus livourezed kentañ en istor arz Europa e voe Sofonisba Anguissola, goude ma n'eo ket ken brudet ha re all war he lerc'h, evel Artemisia Gentileschi, Rosalba Carriera pe Angelica Kaufmann.\n3 Ster istorel\n3.1 E Spagn\n3.2 E Sikilia\nSofonisba Anguissola a oa ganet e Cremona, Lombardia e 1532. Bugel kentañ an tiegezh e oa, ha pemp c'hoar hag ur breur he doa.\nHe mamm, Bianca Ponzone, a diegezh uhel, a varvas pa oa Sofonisba en he 4 pe 5 bloaz. He zad, Amilcare Anguissola, a oa un den a noblañs izel eus kêr Genova.\nA-hed peder remziad e voe roet da vugale an tiegezh anvioù tud eus istor Kartada, ha dezhi e voe roet anv Sofonisba.\nTon a roas Amilcare Anguissola d'e c'hwec'h merc'h (Sofonisba, Elena, Lucia, Europa, Minerva hag Anna Maria) da labourat da amprouiñ o donezonoù, hag un deskadurezh a-zoare a voe roet dezho. Peder anezho (Elena, Lucia, Europa hag Anna Maria) a oa livourezed, met Sofonisba a voe an hini vrudetañ.\nElena a yeas da leanez (Sofonisba a reas ur poltred anezhi) hag a rankas paouez da livañ. Anna Maria hag Europa a zilezas an arz pa zimezjont, ha Lucia Anguissola, an arzourez wellañ eus c'hoarezed Sophonisba a varvas en he ugent vloaz. Minerva a voe skrivagnerez ha latinegourez. O breur Asdrubale ne reas tamm war-dro al liverezh, pa voe soner ha latinegour.\nPevarzek vloaz e oa Sofonisba pa voe kaset, a-gevret gant he c'hoar Elena, da studiañ gant Bernardino Campi, ul livour eus ar skol lombard, brudet e boltredoù ha taolennoù relijiel, o chom e Cremona ivez. Pan eas Campi d'ur gêr all e kendalc'has Sofonisba gant he studioù gant al livour Bernardino Gatti, lesanvet Il Sojaro. Lakaat Sofonisba da zeskiñ gant livourien ar c'hornad a oa deroù un oadvezh nevez d'ar merc'hed a grogas dousik da vezañ degemeret evel studierien war an arzoù. Krediñ a reer e chomas da studiañ gant Gatti e-pad tri bloaz (1551-1553).\nPouezusañ labour Sofonisba er mare-se eus he yaouankiz eo Bernardino Campi o livañ Sofonisba Anguissola, graet war-dro 1550, hiziv war ziskouez er Pinacoteca Nazionale, e Siena, ma weler he c'helenner ouzh he foltrediñ. E 1554, ha hi 22 vloaz, ez eas Sofonisba da Roma, ma kasas hec'h amzer o tresañ traoù ha tud a bep seurt. Eno e reas anaoudegezh gant Michelangelo a drugarez d'ul livour arall a anave he labour mat.\nBernardino Campi o livañ poltred Sofonisba Anguissola, war-dro dibenn ar bloavezhioù 1550.\nSur eo e veze roet muioc'h a don da Sofonisba eget d'ar merc'hed all en hec'h amzer. N'eo ket evit kelo-se e veze lezet d'ober pezh ne oa ket aotreet d'ar merc'hed en he metoù. Hep studiañ ar gorfadurezh na tresañ krorfoù bev n'halle ket stagañ da ober livadurioù bras relijiel pe istorel, ha neveze ket lezet ar merc'hed da welout korfoù noazh. E-lec'h se e klaskas doareoù all da boltrediñ, gant tud lakaetd'en em zerc'hel e doareoù divoas.\nUn 50 oberenn bennak a zo bet lakaet war gont Sofonisba. Gwelout anezho a c'haller e Bergamo, Budapest, Madrid (Museo del Prado), Naplez, Siena, ha Firenze en Uffizi.\nKalz a arzourien zo bet levezonet gant oberennoù Sofonisba Anguissola. He foltred eus ar rouanez Isabel de Valois gant ur zibellino (feur ur martr gant ar penn hag an treid en aour) zo bet ur poltred adlivet kenañ e Spagn, betek gant arzourien veur evel Peter Paul Rubens.\nE 1559 ez eas Sofonisba da lez Felipe II, roue Spagn, evel itron e lez ar rouanez Isabel de Valois. Poltredourez an tiegezh roueel e voe betek marv he gwarezourez e 1568.\nEmboltred e 1610\nE 1573 e timezas d'un noblañs eus Sikilia, Fabrizio Moncada hag ez eas da chom d'e balez, e Moncada e Paternò. Pa varvas he fried war vor e 1578, p'edo o vont da ober ur gweled da lez Spagn, e kuitaas Sofonisba Sikilia da vont da Liguria.\nUr chomadenn a reas e Livorno hag eno ec'h addimezas da Orazio Lomellini, a oa un den a renk uhel eus Genova, e Pisa e 1579. E 1615 e tistroas gant he fried da b-Palermo, e-lec'h ma en devoa un tamm madoù.\nMervel a reas d'ar 16 a viz Du 1625, ha beziet e voe en iliz San Giorgio e Palermo, un iliz a oa da vroad Genova (Nazione Genovese), ma he devoa labouret.\nSofonisba Anguissola e le sue sorelle, katalog an diskouezadeg graet e Roma e 1994, renet gant M. Gregori.\nSylvia Ferino-Pagden, Maria Kusche, Sofonisba Anguissola: A Renaissance Woman, National Museum of Women in the Arts, 1995 ISBN 0-940979-31-4\nPizzagalli, Daniela, La signora della pittura : vita di Sofonisba Anguissola, gentildonna e artista nel Rinascimento, Milano 2003 ISBN 8817995096\nOrietta Pinessi, Sofonisba Anguissola. Edizione SELENE 2008\nScacchi: un daolenn bet livet gant Sofonisba Anguissola.\nSofonisba Anguissola en Artcyclopedia\n29 zaolenn diwar zorn Sofonisba Anguissola\nMirdi brezhonek Sofonisba Anguissola\nAdtapet diwar « https://br.wikipedia.org/w/index.php?title=Sofonisba_Anguissola&oldid=1816957 »\nKemm diwezhañ d'an 20 Kzu 2018 da 07:39\nKemmoù diwezhañ degaset d'ar bajenn-mañ d'an 20 Kzu 2018, da 07:39.


An ene skourret etre buhez ha marv - An tri hent\nAn ene skourret etre buhez ha marv\nAn Tri Hent May 11, 2019 October 15, 2020\nGoulenn: Petra a c’hoarvez gant ar speredoù enkorfet hag a zo e stad struzhek (koma) o c’horfoù e-pad mizvezhioù, ha zoken betek bloavezhioù ?\nRespont: “O stad a vo diouzh o flegenn-spered. Plegennoù a zo e-lec’h ma chom ar spered evel prizoniad ouzh ar c’horf ha ne zistag ket dioutañ betek ma vo permetet reseviñ harp ar vadoberourien speredel. Tud int staget-meurbet ar peurvuiañ ouzh ar vuhez danvezel ha n’en em stumm ket diouzh ar blegenn.\nE plegennoù all o deus ar speredoù ur frankiz keñverel dre hanterouriezh an trospered, daoust ma talc’hont ul liamm gant ar c’horf danvezel. En ur bern a droioù e taolenn tud dihunet diouzh ar c’homa an dremmvroioù hag an darempredoù gant boudoù hag a oa deut aroazo en treizh davet ar vuhez speredel. Boutin eo e krogont da sell ouzh ar vuhez gant lagadoù nevez goude an aprouv-se, en ur ziskuiliañ o zalvoudegezhioù diabarzh.\nE pep plegenn ec’h astenn al Leurenn Speredel o strivoù en taol-esae a harpañ. Evel-henn pouez ar bedenn, ar c’hempouez, ar gomz garantezus ha breudeurel, treuzkas ar peoc’h, ar c’haozeadennoù kentelius evit ma vo ar gwellañ stuzioù evit labour ar mad hag a sko, er mareoù-se, koulz war an hini glañv ha war ar re enkorfet (kerent ha mezeien)”.\n(Eus an abadenn Pinga Fogo gant Chico Xavier – 1971)\nPreviousPrevious post: Erbedoù e-keñver al loened\nNextNext post: Ster kuzhet a-dreñv ar c’hevellelezh


… hag armoù bremañ\nAn armoù zo binvioù graet evit tagañ pe en em zifenn, dre lazhañ pe gloazañ tud pe loened. Implijet e vezont a-enep tud en emgannoù, er brezelioù, pe a-enep loened, pa vezer o chaseal.\n2 Mare vodern\n3 Oadvezh nukleel ha goude\n4 Doareoù armoù\nSkouerioù eus implij armoù eeun a gaver e-touez ar chimpanzeed, evit chaseal. Ar skouerioù koshañ eus armoù implijet gant tud zo goafoù prenn zo bet kavet en Alamagn, hag a sav da 400 000 a vloavezhioù. Armoù kentañ tud ar Ragistor a oa graet gant prenn ha mein. Diwezhatoc’h e voe graet armoù gant arem ha goude gant houarn.\nMare vodern[kemmañ | kemmañ ar vammenn]\nE dibenn ar Grennamzer e voe degaset ar poultr eus Sina da Europa ha kroget e voe da implij an danvez-tarzh-se evit an armoù-tan, evel ar fuzuilh. Tamm-ha-tamm e teuas an armoù-tan da vezañ efedusoc’h-efedusañ ha kemer a rejont lec’h an armoù dorn a veze implijet a-raok evel ar c’hlezeoù pe ar gwaregoù.\nDonedigezh ar c'hanolioù hag ar vindrailherezioù war an tachennoù emgann a voe ur bazenn hollbouezus e domani ar brezel. Brezel diabarzh Stadoù-Unanet Amerika a voe ar c'hentañ brezel gwelet evel a-vremañ dre ma oa anat e oa an tu gant ar muiañ a nevezintioù a vefe trec'h. Ur skeudenn anat eus fin ar brezelioù mod-kozh a voe implij ar vindrailherez Gatling a-enep ar re Samourai e-pad Brezel ar Boshin.\nUr wech ijinet ar c’hirri-nij e dibenn an XIXvet kantved, e voe graet gant armoù nevez, ar bombezennoù a veze taolet gant an nijerezed eus an oabl. E deroù an XXvet kantved ivez e voe kroget da implij gazoù mougañ, e-pad ar Brezel-bed Kentañ, hag an tankoù. E-pad an Eil Brezel-bed e voe implijet evit ar wech kentañ armoù nukleel.\nOadvezh nukleel ha goude[kemmañ | kemmañ ar vammenn]\nHiroshima dres goude ar vombezadeg nukleel\nAbaoe savidigezh ar strategiezh Mutually Assured Destruction (MAD), implij an arm nukleel n'eo ket mui gwelet evel unan posubl. An niver uhel a vombezennoù nukleel a zo ken uhel ma talvezfe fin an denelezh. E-pad ar Brezel Yen, kement ar Stadoù-Unanet Amerika hag an Unvaniezh soviedel a oa bet en ur redadeg d'an armoù nukleel. Pep bro hag e harperien a oa bet o vont gant un hent a lakafe pep bloc'had da vezañ an hini galloudusañ gant an armoù derc'hanel.\nDoareoù armoù[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Arm&oldid=1924188 »


Danevell 10 (live #) - Ker Is (Skrid)\nDanevell 10 (live #)\nPa vezer o vageal e bae Douarnenez e klever a-wechoù un trouz iskis : kleier kêr Is a zo o seniñ dindan ar mor.\nMarv eo kêr Is, ar gêr villiget, pell zo eo bet beuzet gant ar mor. Met bev eo he brud e Breizh penn-da-benn. Klevit ar vojenn.\nUr gêr vrudet\nGwechall e oa ur roue e Kemper, kêrbenn rouantelezh Kerne.\nGwechall gozh avat e oa roue Kerne o chom e Ker Is, rak eno e oa e gêrbenn. Mogerioù bras a oa en-dro da gêr, ha dorioù bras a oa ivez hag a veze digoret evit lezel ar mor da zont e-barzh ha da vont er-maez. Alc'hwezioù an dorioù -se a veze atav gant ar roue en e gerc'henn, staget gant ur chadenn aour.\nUr roue mat e oa ar roue Gradlon. Hag ur gêr binvidik e oa Is. Met an dud eno ne oant ket mat evel o roue: drouk ha kriz e oa o c'halonoù, rak breinet e oant gant ar binvidigezh. Ar re baour n'o deveze netra da zebriñ ha ne veze roet netra dezho gant ar re binvidik. Lezet e vezent da vervel gant an naon e kornioù ar straedoù, debret e vezent gant ar chas a-wechoù. An ilizoù a chome goullo: ne soñje ket an dud e Doue, ne soñjent nemet en arc'hant hag er plijadurioù: debriñ hag evañ, dañsal hag ebatal.\nAr skwer washañ a veze roet gant Dahud, merc'h ar roue, e verc'h nemeti, ur briñsez ne oa ket kaeroc'h ha ne oa ket gwashoc'h egeti e Kerne penn-da-benn. Ar roue a gare e verc'h, ha ne grede ket difenn outi ren ur vuhez diroll. Ur manac'h, anvet Gwenole, a lavare d'ar roue e oa aet skuizh Doue o welout ar pec'hed o ren e Kêr Is, hag e oa tost deiz an distruj hag ar marv evit ar bec'herien hag evit kêr Is. Dahud avat ne rae forzh. Derc'hel a rae gant he buhez ebatoù diroll.\nUn deiz he doa aozet ur gouel bras, a bade meur a zevezh ha meur a nozvezh, gant arvestoù disakr e palez ar roue.\nAr Priñs Ruz\nEr gouel-se e oa un ur priñs kaer ha hoalus, deuet eus broioù pell, ruz e zilhad evel an tan, du e zaoulagad evel an noz, flour ha c'hwek e gomzoù evel ar mel. Hennezh a oa desket war ar strobinellerezh, hag ar skiantoù hud a blije kalz da verc'h ar roue. Dañsal a raent an eil gant egile korolloù gadal ha diaoulek. Ha pa veze echu ar gouel, pa save an heol, n'en em guitaent ket.\nGwenole a c'houlennas digant Gralon lakaat ar gouelioù disakr da baouez, met ar roue ne selaouas ket ar sant. Ha Gwenole neuze ha mont da embann er straedoù:\n« Paouezit gant an diroll! Emañ an distruj o tont warnomp. » Met den ne selaoue. An holl a rae goap ouzh ar manac'h.\nE palez ar roue, e-pad ar gouel, ne baoueze ket Dahud da zañsal gant ar priñs estren.\n« Ret eo din mont bremañ, eme ar priñs.\n- Chomit ganin c'hoazh, eme Dahud.\n- Ha petra a roioc'h din ma choman?\n- Pezh a garoc'h. » Hag ar priñs a c'houlennas neuze : « Roit din, mar plij, alc'hwez skluzioù kêr Is.\n- N'hallan ket, emezi, n'emaint ket ganin. Gant ma zad emaint, staget int ouzh ar chadenn en e gerc'henn.\n- Kemerit anezho! » Ha Dahud da sentiñ ouzh mestr he c'halon, ar priñs se en doa strobinellet anezhi evel un diaoul.\nMont a reas-hi da gemer an alc'hwezioù e-barzh kambr he zad a oa o kousket. Distagañ a reas ar chadenn aour a oa en e gerc'henn ha dont en-dro davet ar strobineller.\nReiñ a reas an alc'hwezioù dezhañ ha kuitaat a rejont ar gouel o-daou.\nGwenole en doa gwelet Dahud hag ar priñs gant an alc'hwezioù a redas da zihuniñ ar roue.\n« Aotrou Roue, savit buan ha tec'hit. Milliget eo kêr Is. Emañ ar mor o tont warnomp, da zistruj ho kêr. Unan bennak anavezet mat ganeoc'h en deus digoret ar skluzioù » Ha Gradlon o vont gant Gwennole da gemer daou varc'h da dec'hel kuit. War an hent e kavas ar roue e verc'h Dahud, liv ar spont war he dremm.\n« Tad, emezi, kasit ho merc'h ganeoc'h, me ho ped.\n- Gradlon, lez an diaoulez-se da veuziñ,eme Gwennole »\nAr roue avat a gemeras Dahud gantañ war gein e varc'h.\nMet ar mor a rede buanoc'h egeto. Dour a oa betek pennoù-glin ar roue war e varc'h. Hag an aneval n'halle ket redek buan gant ar samm a oa war e gein.\nA-greiz -holl e tarzhas ur wagenn warno ha kas a reas Dahud ganti. Kenkent e voe gwelet ar mor o sioulaat.\nPa erruas Gradlon war an aod, war ar Menez Hom, en doa kollet e verc'h Dahud hag e gêrbenn Is.\nDebret gant ar glac'har ez eas da vevañ da vanati Landevenneg gant menec'h Sant Gwennole.\nHiziv e weler delwenn ar roue Gradlon dirak iliz-veur Kemper, kêrbenn nevez Bro-Gerne. D'e verc'h Dahud avat n'eus bet savet delwenn ebet.


(Adkaset eus Menaped)\nPobloù Galia Belgica\nAr Menapii, pe Menaped a oa ur bobl a oa o vevañ e hanternoz Galia. Hervez an douaroniourien Strabon ha Ptolemaios, edo o douaroù en-dro da aberioù ar Roen hag an Escaut (Schelde). E Kassel edo kêr-benn o c'heoded.\nEn-dro dezho e oa ar pobloù-mañ :\nMorini er c'hornôg\nNervii er gevred\nEburones er reter (betek mare Caesar)\nTungri er reter (goude mare Augustus)\nAtrebates er c'hreisteiz\nSicambri ha Batavi en hanternoz hag er biz.\nEnebiñ garv a reas ar Menapii ouzh armeoù Julius Caesar e-pad Brezel Galia. Faezhet e voent gant Caesar e 57 kent JK, hag int kevredet gant pobloù all eus Belgica evel ar Morini. Er bloaz war-lerc'h e rojont dorn da emsavadeg ar Weneted a-enep Caesar, gant pobloù all Arvorig, en aner avat. Daoust da se e nac'has ar Menapii hag ar Morini plegañ dirak Caesar. Brezelioù all a renas ar Romaned outo, evel e 55 kent JK, pa felle da Gezar aloubiñ enez Vreizh. Mont a reas ar Menapii da repuiñ er c'hoadoù hag er geunioù, tra ma veze devet o c'hêrioù hag o zrevadoù gant ar Romaned.\nDiwezhatoc'h, e 54 kent JK, e kemeras perzh ar Menapii en emsavadeg pobloù Gallia Belgica, reneet gant Ambiorix. Ar wech-mañ e voent flastret gant Caesar.\nAr jeneral roman Carausius, a gemeras an titl a impalaer en enez Vreizh ha hanternoz Galia, en IIIe kantved, a oa unan eus ar Menapii, genidik eus Gallia Belgica.\nMarteze e oa kar ar Menapii hag ar bobl anvet Manapi en Iwerzhon (ur bobl a adkaver hec'h anv en hini kontelezh Fear Manach), meneget gant Ptolemaios.\n↑ Meven Mordiern, Notennou diwar-benn ar Gelted koz, p. 244\n↑ Julius Caesar, Commentarii de Bello Gallico, levrenn 2.4\n↑ Julius Caesar, Commentarii de Bello Gallico, levrenn 3.9\n↑ Julius Caesar, Commentarii de Bello Gallico, levrenn 4.22\n↑ Sims-Williams, Patrick, ‘Common Celtic, Gallo-Brittonic and Insular Celtic’, el levr Gaulois et Celtique Continental, embannet gant Lambert, Pierre-Yves & Pinault, Georges-Jean, Geneva, 2007.\nAdtapet diwar « https://br.wikipedia.org/w/index.php?title=Menapii&oldid=1481137 »\nKemmoù diwezhañ degaset d'ar bajenn-mañ d'an 4 Ebr 2013, da 23:15.


Timbroù Guam — Wikipedia\ntimbr 1899 soulgarget GUAM gant poltred ar Prezidant Daniel Webster\nUn enezenn er Meurvor Habask eo Guam hag ur rann eus Enezeg Mariana.\n1 Tiriad Bro-Spagn\n2 Tiriad Stadoù-Unanet Amerika\n3 Guam Guard Mail\n4 Aloubadeg ar Japaned\n5 Ar velestradurezh amerikan\nTiriad Bro-Spagn[kemmañ | kemmañ ar vammenn]\nEtre 1521 ha 1898 emañ Guam dindan dalc’h Bro-Spagn. Timbroù ar Filipinez eo a vez implijet eno adalek 1876 : skeudenn ar Roue Alfonso XII, ardamez Spagn (etre 1881 ha 1888) ha poltred Alfonso XIII pa oa bugel (etre 1890 ha 1898).\nTrec’h eo ar Stadoù-Unanet war Vro-Spagn goude ur brezel e 1898, hag e miz Kerzu eo sinet Emglev Pariz a ziskler eo gwerzhet Enez Guam d’an Amerikaned. Diouzh an tu all, ar peurrest eus Inizi Mariana a gouezh etre daouarn an Impalaerezh Alaman. Emañ an arme amerikan war an enez abaoe miz Even 1898 dija.\nTiriad Stadoù-Unanet Amerika[kemmañ | kemmañ ar vammenn]\nE 1899, pa grog an US Navy da verañ an enez, e vez lakaet da zont er-maez unnek timbr amerikan soulgarget « GUAM ». Diskouez a reont poltred tudennoù vrudet, en o zouez prezidanted ar Stadoù-Unanet.\nTimbroù embannet e 1895\n2-cent (liv ruz-tan) : Jorj Washington\n3-cent (liv glas-ruz) : Andrew Jackson\n8-cent (livkistin-ruz) : William Sherman\n50-cent (liv ruz-orañjez) : Thomas Jefferson\n1 dollar (liv du) : Oliver Hazard Perry\nTimbroù embannet etre 1898 ha 1899\n1-cent (liv gwer) : Benjamin Franklin\n4-cent (liv kistin-ruz) : Abraham Lincoln\n5-cent (liv glas) : Ulysses Grant\n6-cent (liv kistin-ruz-tan) : James Garfield\n10-cent (liv kistin) : Daniel Webster\n15-cent (liv gwer-olivez) : Henry Clay\nE miz Meurzh 1901 e kemer an United States Post Office Department (USPOD) ar garg eus ar Postoù war an eneze. Tud ar vro koulz hag ar soudarded amerikan eus an US Navy a ray hiviziken gant timbroù par d’ar re gwerzhet er Stadoù-Unanet. Ar sielladur eus kêr Guam eo a verk hepken orin al lizher. An hevelep politikerezh a ren e tiriadoù tramor ar Stadoù-Unanet evel en Inizi Mariana an Hanternoz (adalek 1944), Inizi Gwerc'h (abaoe 1917), Puerto Rico (goude 1900) hag an Inizi Samoa amerikan (1899).\nGuam Guard Mail[kemmañ | kemmañ ar vammenn]\nTimbroù ar Post lec’hel\nBetek ar bloavezhioù 1930 ne reer gant timbroù nemet evit al lizhiri kaset tramor, ha n’eus ket e gwirionez ur gwir servij postoù evit ar re kaset da dud ar vro. E 1930 eta e tiviz ar Gouarnour W. Bradley Jr. lakaat war droad ur servij lec’hel, harpet war izili al lu lec’hel (“Guam Guard »). Moullet eo timbroù-post ispisial evit paeañ an taos ret. E miz Ebrel e kaver daou dimbr eus ar Filipinez soulgarget GUAM / GUARD / MAIL : unan gwer a goust “2 cents” a zskouez José Rival hag egile gant poltred ar Prezidant William McKinley (“4 cents” ruz).\nE miz Even ez eus ijinet timbroù 1 cent ha 2 cent gant ardeamez Guam. Pep hini zo ruz ha du, hep peg ouzh ar gein.\nTimbroù Filipinez 6 cent glas-ruz (“Magellan”) ha 10 cent glas « Henry Ware Lawton » a vo lakaet e gwerzh gant an hevelep gerioù “GUAM / GUARD / MAIL”.\nLakaet e vo un dermen d’ar postoù lec’hel d’an 8 a viz Ebrel 1931]] pa ray war-dro ar velestradurezh amerikan.\nAloubadeg ar Japaned[kemmañ | kemmañ ar vammenn]\nD’an 10 a viz Kerzu 1941 eo ac’hubet Guam gant soudarded Bro-Japan. Gant melestradurezh ar Japaniz e vez implijet an hevelep timbroù ha re ar Filipinez, aloubet gante ivez. E penn-kentañ e teu er-maez timbroù amerikan soulgarget gant gerioù a vroud trec’hioù ar Japaniz er Meurvor Habask. Da heul e vez embannet timbroù gant ar meneg e saozneg ("PHILIPPINES") e 1942, e japaneg e 1943 hag e filipineg ("REPUBLIKA NG PILIPINAS") e 1943.\nAr sielladur hepken a c’hell prouiñ eo bet kaset al lizher eus Guam.\nAr velestradurezh amerikan[kemmañ | kemmañ ar vammenn]\nEtre ar 21 a viz Gouere hag an 10 a viz Eost 1944 e tarzh Emgann Guam etre ar Japaniz hag an Amerikaned. Skarzhet ar Japaniz e teu ar velestradurezh amerikan en-dro.\nE miz Even 2007 eo deuet er-maez ar rummad “Scenic American Landscapes”, ha war unan eus an timbroù eo dispaket an aod ha pleg-mor Hagåtña Bay e Guam.\nAdtapet diwar « https://br.wikipedia.org/w/index.php?title=Timbroù_Guam&oldid=1476922 »


Arkas - Wikipedia\nArkas ( ̔Αρκάς e gregach) eo anv mab Zeus ha Kallisto, hag ar roue a roas e anv da Arkadia. Seblantout a ra an anv-se bezañ kar d'an anv arktos, a zo "arzh" e brezhoneg.\nE vamm KallistoAozañ\nKallisto a oa nimfenn e lez Artemis, doueez ar chase, ha homañ ne c'houzañve nemet gwerc'hezed en-dro dezhi. Un deiz e oa bet gwallet Kallisto gant Zeus, ha setu hi dougerez. Ha kounnar en doueez a droas Kallisto en arzhez e-kerzh un abadenn chase ma oa-hi gant he mab Arkas. Pa welas ar paotr an arzhez e tennas ur saezh war al loen, pa ne ouie ket e oa e vamm. Artemis an hini a oa oc'h ambroug e saezh. Zeus avat en doa klevet meneg eus dial Artemis ha sevel a reas Kallisto d'an oabl ma teuas-hi da vout Ursa Major (pe ar C'hastell-karr kamm).\nEvel alies ez eus dislavar etre doareoù disheñvel ar vojenn.\nPa voe lazhet e vamm gant saezh Artemis e voe kemeret Arkas :\ngant Hermes, kaset gant Zeus, ha fiziet goude e Maia da vagañ. Neuze ez a Arkas, deuet d'e oad, da Arkadia ma ro da c'houzout piv eo d'e dad-kozh Lykaon, ha lakaet eo gantañ da gemer perzh er galloud. Deskiñ a reas da dud Arkadia hadañ gwinizh, ober bara, gwiadiñ, nezañ gloan, traoù desket gantañ e-ser Triptolemos. Pa varvas e dad-kozh e chomas e-unan da roue.\ngant Lykaon. Hervez oberourien zo, evel Hyginus, e oa mab da Lykaon e gwirionez, Lazhet e voe Arkas gant Lykaon goude-se, ha roet gantañ da zebriñ da Zeus, evit amprouiñ e c'halloud doueel a-hervez. Gant ar gounnar e tanfoeltras an doue ti ar roue hag e lazhas e vibien gant tan ha kurun a-raok treiñ ar roue en bleiz. Neuze e roas buhez en-dro da Arkas evit e lakaat da roue. Diwezhatoc'h, war dismantroù ti Lykaon, e savas Arkas kêr Trapezounta.\nHervez Ovidius ne varvas ket Kallisto dre ma voe lazhet gant Artemis, hogen peogwir e voe troet en arzhez hepken.\nDimeziñ a reas Arkas da C'hrysopeleia, ha daou vab o doe: Elatos hag Afidas. Goude e varv e voe lakaet en oabl gant e dad, evel Ursa Minor (ar C'harr-kamm bihan), nepell diouzh e vamm, troet en Ursa Major.\nHervez Paosanias e renas Arkas goude Nyktimos, mab d'ar roue difeiz Lykaon, en Arkadia, hag e roas e anv d'ar vro a veze anvet Pelasgia betek neuze. Eñ an hini a zeskas d'ar vroidi ober bara ha gwiadiñ.\nAdtapet diwar « https://br.wikipedia.org/w/index.php?title=Arkas&oldid=1772283 »\nDernière modification le 11 Her 2017, à 12:23\nKemmoù diwezhañ degaset d'ar bajenn-mañ d'an 11 Her 2017, da 12:23.


Brieg (sant) - Wikipedia\n(Adkaset eus Sant Brieg)\nBrieg (409-502), Briog e kembraeg, eo anv ar manac'h, ha sant, deuet eus Kembre, en deus roet e anv da gêr Sant-Brieg, hag en deus krouet eskopti Sant-Brieg. D'ar 1añ a viz Mae emañ gouel ar sant.\nTud zo a soñj gante eo ar memes sant evel Briag (a gaver en anvioù-lec'hioù Sant-Briag ha Boulvriag) hag a zo brudet da vezañ deuet eus Iwerzhon; tud all a soñj ez int daou zen disheñvel, gant daou anv damheñvel.\n3 Lec'hioù arall\nDont a ra an anv eus bri, gant an dibenn eg e brezhoneg, og e kembraeg. E brezhoneg kozh (pe kembraeg kozh) e oa awc: troet awc da euc (hag alese da eg) pe da og.\nGanet eo war-dro ar bloavezh 409 e rouantelezh Ceredigion, a zo hiziv ur gontelezh eus Kembre. Paganed e oa e dud. Diskibl e voe d'ar Galian Jermen Auxerre, a zeuas da Enez Vreizh da brezeg. Pa voe echu e dro gantañ ez eas Brieg d'e heul da C'halia.\nE 447 e voe beleget, ha mont a reas da avielañ Arvorig. Dilestrañ a reas, a-hervez, en Aber-Ac'h, ha sevel ur manati e Landreger. Diwezhatoc'h e treuzas Mor Breizh en-dro hag ez eas da avielañ tud Kembre.\nDegouezhet war-dro 70 vloaz e tistroas da Arvorig hag e savas ur manati e genou ar stêr Goued, war un douar roet dezhañ gant ar c'hont Liwil, a oa kar dezhañ. Kreskiñ a reas ar manati, betek dont da vezañ ur gêr, kêr Sant-Brieg. Mervel a eure war-dro 502. War ar skeudennoù anezhañ en gweler gant teir yalc'h ouzh e c'houriz, evel arouez e vrokusted ouzh ar re baour.\nBezañ ec'h eo unan eus Seizh sant diazezer Breizh, hag enoret eo gant perc'herined Tro Breizh.\nE Llandyfriog, e Kembre, e vije bet ur manati savet gant Brieg.\nGantañ ivez eo bet savet parrez Saint Breock e Kernev-Veur.\nOuzhpenn e kêr Sant-Brieg e kaver e anv: emañ ivez e-barzh anv parrez Brieg, e Kerne Izel, hag e Sant-Brieg-an-Ivin, e Bro-Roazhon.\nUr gêr e Kanada, e Saskatchewan, a zo anvet Saint Brieux, dre ma'z eo bet savet gant divroidi eus Breizh.\nEarly British Kingdoms: Brioc\nLec'hienn eskopti Sant-Brieg\nAdtapet diwar « https://br.wikipedia.org/w/index.php?title=Brieg_(sant)&oldid=1884166 »\nDernière modification le 2 Gwe 2020, à 14:42\nKemmoù diwezhañ degaset d'ar bajenn-mañ d'an 2 Gwe 2020, da 14:42.


Rattenfänger von Hameln - Wikipedia\nHervez ur werenn-iliz e Goslar.\nRattenfänger von Hameln (Razhetaer Hameln) zo ur gontadenn gant ar vreudeur Grimm. Kaoz zo enni eus un drouziwezh c'hoarvezet eno d'ar 26 a viz Mezheven 1284 e kêr Hameln, en Niedersachsen, en Alamagn.\nUr vojenn grennamzerel eo diwar-benn ur fleüter, e dilhad marelled, a voe gopret da reiñ an dizober eus ar razhed gant e fleüt burzhudus. Pa nac'has kuzul-kêr paeañ e labour ec'h implijas e venveg da gas ar vugale gantañ evel ar razhed.\nKontet eo bet an istor gant meur a skrivagner : Goethe, Grimm, Robert Browning, ha re all.\nMeur a zispleg kontrol zo diwar-benn orin ar vojenn hag ar soner.\nEn 1556, er skrid latin « De miraculis sui temporis » ("Diwar-benn marzhoù e amzer") gant Jobus Fincelius ez eus anv eus ar vojenn, ma lavar an oberour eo an diaoul eo ar fleüter.\nEn 1803 e voe savet ur varzhoneg gant Johann Wolfgang von Goethe diwar ar vojenn.\nE 1816 e voe kontet ar vojenn gant ar vreudeur Grimm, Jacob ha Wilhelm, en o levr Deutsche Sagen (« Mojennoù alaman », niverenn 245, Die Kinder zu Hameln).\nE 1829 e voe kontet ar vojenn e galleg gant Prosper Mérimée en danevell Les Reîtres, pennad kentañ al evr Chronique du règne de Charles IX.\nE 1842, ur varzhoneg saoznek gant Robert Browning\nAdtapet diwar « https://br.wikipedia.org/w/index.php?title=Rattenfänger_von_Hameln&oldid=1961192 »\nKemmoù diwezhañ degaset d'ar bajenn-mañ d'an 17 C'hwe 2022, da 07:22.


The History of the Decline and Fall of the Roman Empire - Wikipedia\nThe History of the Decline and Fall of the Roman Empire, "Istor diskar ha diwezh an Impalaeriezh roman", zo ul levr istor skrivet gant an istorour saoz Edward Gibbon (1737–1794) hag a gont istor ar sevenadurezh kornôgel – ennañ an aloubadegoù islamek ha Mongol – adalek an Impalaeriezh roman uhel betek diwezh Impalaeriezh Bizantion.\nLevrenn 1, embannadur 1818\nKartenn Europa da vare Karl-Veur\nThe History of the Decline and Fall of the Roman Empire (Emb. 1862)\nEmbannet e oa bet e stumm c'hwec'h levrenn : al levrenn I e 1776, al levrennoù II ha III e 1781, hag al levrennoù diwezhañ e 1788–89.\nAr marevezh istorel etre 98 ha 1590 eo danvez an oberenn a gont an Impalaeriezh roman, istor deroù ar gristeniezh gant savidigezh an Iliz Stad roman. Kavet e vez ivez istor Europa, ha klask a ra an istorour displegañ ar perag eus diskar an Impalaeriezh roman er c'hornôg hag er reter.\nDre ma klaskas sevel un oberenn istorel onest ha skiantel en ur implijout skridoù distank ar mare e voe adkemeret hentenn Edward Gibbon d'ober gant an istorourien a labouras war e lerc'h. Setu penaos e voe lesanvet Gibbon "ar c'hentañ istorour modern eus Henroma".\nAdtapet diwar « https://br.wikipedia.org/w/index.php?title=The_History_of_the_Decline_and_Fall_of_the_Roman_Empire&oldid=1933993 »\nKemm diwezhañ d'an 3 Gen 2022 da 07:53\nKemmoù diwezhañ degaset d'ar bajenn-mañ d'an 3 Gen 2022, da 07:53.


Lazhadegoù Viannos - Wikipedia\nViannos, Heraklion, Kreta, Rouantelezh Gresia e 1943\nLazhadegoù Viannos (gresianeg: Σφαγές της Βιάννου ή Ολοκαύτωμα της Βιάννου) a oa bet un hollad lazhadegoù e Kreta e-pad ur c'hampagn distruj gant nerzhioù nazi. Sevenet e oa bet al lazhadeg en 20 kêriadennig lec'hiet e trowardroioù reter proviñs Viannos ha kornôg proviñs Ierapetra war an enezenn e-pad an Eil Brezel-bed. Al lazhadegoù, gant un hollad a 500 den lazhet d'an nebeutañ, a oa bet sevenet etre ar 14 hag ar 16 a viz Gwengolo 1943 gant unvezioù eus ar Wehrmacht. Ouzhpenn ar muntroù e oa bet devet darn eus ar c'hêriadennoù, laeret, ha distrujet an eostoù.\nDre an niver a dud lazhet ez eo an heuliad lazhadegoù-se unan eus torfedoù gwashañ an Ahel Roma-Berlin-Tokyo e Gres, an eil war-lerc'h Lazhadeg Kalávryta. An urzhioù a oa bet roet gant ar Generalleutnant Friedrich-Wilhelm Müller, evit talañ ouzh an harp a veze roet gant annezidi al lec'hioù-se da rezistanted Kreta. Müller, lesanvet goude-se "Kiger Kreta", a voe lakaet d'ar marv goude ar brezel evit ul lod abalamour d'e urzhioù evit al lazhadegoù-se.\nMiz Even 1943 ur soudard alaman e Viannos.\nAdtapet diwar « https://br.wikipedia.org/w/index.php?title=Lazhadegoù_Viannos&oldid=1856629 »\nKemmoù diwezhañ degaset d'ar bajenn-mañ d'an 16 Du 2019, da 11:29.


Uttar Pradesh (उत्तर प्रदेश en hindi ; اتر پردیش en urdu) zo ur stad eus India, en hanternoz ar vro. Kelc’hiet eo gant stadoù Uttaranchal, Himachal Pradesh, Haryana, Delhi, Rajasthan, Madhya Pradesh, Chhattisgarh, Jharkhand ha Bihar, ha gant Nepal. Lucknow eo ar gêr-benn.\nUttar Pradesh en India\nOuzh troad ar menezioù Himalaya emañ Uttar Pradesh, ha drezañ e red ar stêr vras Ganga hag e adstêrioù. Gant se ez eo ur vro goloet gant dichaladurioù ar stêrioù. Stank eo poblet (180 milion a annezidi). E-touez ar c’hêrioù bras e c’haller menegiñ Agra, Allahabad, Kanpur, Varanasi (Benares). Div yezh ofisiel zo er stad : an hindi (komzet gant 90 % eus an dud) hag an urdu (gant 9 % a dud).\nEno en em lede an Impalaeriezh Kushan gwechall.\nAdtapet diwar « https://br.wikipedia.org/w/index.php?title=Uttar_Pradesh&oldid=1917990 »\nKemm diwezhañ d'an 7 Kzu 2021 da 15:35\nKemmoù diwezhañ degaset d'ar bajenn-mañ d'an 7 Kzu 2021, da 15:35.


Plantec - Wikipedia\nSonerien Plantec, e festival Yaouank e 2015\nPlantec zo anv ur strollad sonerezh brudet eus Breizh, krouet e 2002, hag a son sonerezh hengounel (lusk an dañsoù breizheg) mesket gant sonioù elektronek ha sonioù metal-rock (gitarioù tredan).\n2 An daou grouer\n3 Ar strollad ha Breizh\n4.2 Albomoù sonadegoù\nKrouet eo bet e 2002 e bro Gwened gant an daou vreur Odran ha Yannig Plantec. Er penn kentañ e sonent o-daou er festoù-noz evit mann. Goude-se ez int kroget da gemer perzh aliesoc’h-aliesañ en abadennoù brudet a-walc’h e Breizh a-bezh. Un deiz e kejjont gant Nicolas Le Millier, ur soner binioù-kozh a-feson en em lakas da seniñ gante. Diouzhtu war-lerc’h, ec’h erruas Christophe Hellec, ur soner gitar-boud. A-feur ma kendalc’hent da seniñ er gouelioù a bep seurt e teuas c’hoant dezhe sevel ur bladenn. Setu penaos e voe embannet « Reveulzi » e 2004. Evit nevesaat o zonioù o doa c’hoant da veskañ rock, sonerezh hengounel ha trouzioù a bep seurt. Setu e teuas M-Kanik (Marc Gauvain), soner touchennaouegoù elektronek, da glokaat ar strollad. Labouret en doa gant Roni Size, mestr meur an drum 'n bass, ha awen a reas ton kentañ ar bladenn Plantec (e 2006) anvet « Androïde ». Priz-meur an Télégramme o deus resevet gant ar bladenn-se e 2007. Setu penaos e teuas an daouad "Plantec" da vezañ ur pempad. Abaoe fin 2010 ez eo DjiBril a son e plas M-Kanik (Marc Gauvain).\nAr pezh a lak Plantec da vezañ dibar eo ar fed e kredont kemmeskañ sonerezh hengounel gant sonioù elektronek. N’eus ket keit-se zo ez eus erruet ur c’haner yaouank, Mael Lhopiteau e anv, da reiñ ur aergelc’h disheñvel d’ar strollad brudet-mañ. Kroget int d'ober gant ar c’han-ha-diskan gant ur sonerezh hengounel hepken a-benn sevel o fladenn ziwezhañ War-raok (e 2007). Evit he feurechuiñ ez int bet o klask tonioù e Dastum.\nAn daou grouer[kemmañ | kemmañ ar vammenn]\nOdran ha Yannig eo an daou grouer. An hini gentañ a son ar vombard hag an eil a son ar gitar hag a gan. Atav int bet o-daou asambles o seniñ evel gevelled. Kent bezañ bet savet “Plantec” e oant ezel eus un toullad strolladoù all, en o zouez “Displann”. Odran en deus bet kentelioù gant Ronan Le Gourrierec, ur mailh war ar vombard ha Yannig en deus kroget gant ar rock a-raok bezañ dedennet-mat gant sonerezh Breizh. Odran a son ivez ar shennai, ur seurt bombard a Vro-India ha Yannig gant ar gitar-tredan. Pep hini a oar seniñ meur a venveg ha klask a refont tennañ gounid eus an dra-se en dazont a-benn kemmañ un tamm o giz da seniñ.\nAr strollad ha Breizh[kemmañ | kemmañ ar vammenn]\nOdran ha Yannig a zo bet skoliataet e brezhoneg hag e komzont brezhoneg war ar pemdez. War o fladenn nevez War–raok e kanont e brezhoneg hepken. Tomm-tre ez int ouzh Breizh. Setu perak o deus divizet distreiñ d'ur giz hengouneloc’h evit ar bladenn diwezhañ-se. Ar pezh o deus bet c’hoant d'ober eo reiñ un neuz nevez d’ar festoù-noz oc'h ouzhpennañ startijenn ha brudañ sevenadur ar vro. Pa oa bet gwerzhet war-dro dek mil skouerenn eus ar bladenn Plantec e oa bet klevet komz eus Breizh e kazetennoù Bro-C’Hall a-bezh ; memes er gazetenn Libération !\nAr vreudeur Plantec er festival Yaouank e 2015.\nAlbomoù sonadegoù[kemmañ | kemmañ ar vammenn]\nSIMA (rond de Loudéac) - 1e rond 02:02\nAdtapet diwar « https://br.wikipedia.org/w/index.php?title=Plantec&oldid=1923631 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/115 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/115\nevelse, hag a lavaras dezhan : « Na da ket da fringal evelse ta ! »\n— Ne allan ket miret, va zad, eme Jul ; mont a rencan ! ne ellan ket miret !\nAn tad a ieas d’he gaout, a grogaz enhan, hen lakeas var he varlen ; hogen he zivesker a lame ; goudeze he benn hag he c’houzoug a droe hag a zistroe. Divar neuze ar vedesinet a vouezas mad e voa crog enha ar c’hlenvet spontuz a c’halver Koroll-Sant-Gui. (Danse de saint Guy).\nAr c’hlenvet-se a stag er c’hourlanchen, pe er gornaillen. Ar vedesined a anaie neuze he glenvet, mes ne allent ket he barea. Hirra a eljont da ober, e voue, gant an amzer, miret outhan na fringe ha na gorvigelle kement he izili. Gouzoug ar bugel avad a jome ato stanket. Roet e voue dezhan a bep seurt louzeier ; laket e voue aliez er gibel, casset e voue d’an doureier tom. N’hen lezet na da studia na da ober tam labour. Hogen kementse ne rea nemet skuiza ar c’hlanvour.\nAr bugel kez en doa mez gant he glenvet. Guelet a rea ar vugale all iac’h o c’hoari, hag an dra-ze a rea poan dezhan. En em denna a rea en he bart he unan ken trist ha tra. Pa gave eul levr bennag en em lakea d’he lenn dre guz ; rag hir meurbet e cave an amzer. Eun dervez ma voa eat gant he vam da Sant-Ian-Luz evit en em zoura eno, e cavas var daol eun Itron euz an amezegez, eul levrig hag a gomze euz ar burzudou c’hoarvezet e Lourd eleac’h ma voa en em ziskuezet ar Verc’hez santel. Lenn a reaz al levrik-ze, hag ar pez en doa guelet enha a jomas don en he speret. Da noz e lavaras d’he vam e c’halje avoalc’h ar Verc’hez he barea. Hogen ar vam ne dolaz evez ebet oc’h ar c’homzou-ze euz he bugel.\nDont a reaz ac’hano ker clanv evel ma voa da vont.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/115&oldid=161762 »\nKemmoù diwezhañ degaset d'ar bajenn-mañ d'an 9 Mae 2020, da 09:52.


An Aviel e brezhoneg - Diocèse de Quimper\nAn Aviel e brezhoneg\nAdkavit an Avieloù troet e brezhoneg gant « Kenvreuriez ar brezoneg » Eskopti Kemper ha Leon, dindan renerez an Aotrou ’n Eskob Visant Fave, eskob skoazeller Kemper ha Leon († 1997), ha skrivagner brezhoneg. Un droidigezh evit al liderezh hag ar bastorelezh, gant ur yezh aes, hag o talc’her kont euz blaz hor yezh ; embannet gant « Ar Skol dre Lizer » (1982).\n1 1 Lignez Jezuz-Krist, mab da Zavid, mab da Abraham. 2 Abraham a oe tad da Izaag, Izaag da Jakob, Jakob da Juda ha d’e vreudeur. 3 Juda tad da Farez ha da Zara dre ar vaouez Tamar. Farez tad da Esron, Esron da Aram, 4 Aram tad da Aminadab, Aminadab da Naason, Naason da Zalmon. 5 Salmon tad da Vooz dre ar vaouez Rahab, Booz tad da Obed dre ar vaouez Ruth hag Obed da Jesse. 6 Jesse tad d’ar roue David, ha David, tad da Zalomon, dre an hini a oa bet gwrég da Uri... Lire la suite\n1 1 Penn kenta Kelou Mad, Jezuz-Krist, Mab da Zoue, 2 hervez ar pez a zo skrivet e levr ar profet Izaiaz :\n1 1 Meur a hini o-deus dija klasket reñka istor ar pez a zo bet digouezet en on touez, 2 hervez ar pez a zo bet lavaret deom gand ar re a zo bet test a gement-se abaoe ar penn kenta, hag a zo deuet da veza servicherien ar Gomz. Me, d’am zro, goude beza greet enklask piz war bep tra, abaoe ar penn kenta, am-eus kavet mad o skriva diouz refik, evidout, Aotrou enoruz Teofil, 4 dit da weled sklêr pegen stard eo diazezet war ar wirionez ar gelennadurez az-peus bet.\n1 1 Er penn kenta edo ar Gomz, hag ar Gomz a oa gand Doue, hag ar Gomz a oa Doue.\n3 Drezañ eo bet greet pep tra, hag heptañ n’eus bet greet netra.\n4 Kement a zo bet greet ennañ a oa buez, hag ar vuez a oa sklerijenn an dud.\n5 Ar sklerijenn a lugern e-kreiz an deñvalijenn, hag an deñvalijenn n’he-deus ket dalhet anezi. Lire la suite


Testeniekaet diouzh ar steuñv eo an holl veziantoù a ginnigomp war al lec’hienn-mañ. Heuliañ a reont reoliadoù diwezhañ ar gouleviñ hag an diorren. Staliet ha distaliet e vezont er reizhiad Windows en ur mod klok ha naet.\nKeverlerc’h ouzh Microsoft Windows XP, Vista, Windows 7 ha Windows 8 hag 8.1 eo an holl veziantoù kinniget amañ. Binviaouekaet int bet gant IBM Rational Purify, un ostilh-dielfennañ meziantel oberiant evit an diorren arloadoù Windows.\nSinet int holl ez-niverel gant an aotrouniezh testeniekaat Comodo.\nO kontañ meur a vil pellgargadur abaoe ma'z eo aet war-wel en em azasa ar goulev diouti c'hoazh ur wech en ur heuliañ nevezerezhioù diwezhañ nevid ar c'halvezouriezhoù nevez a-fet meziantoù.\nKit da pajenn pellgargañ eus An DROUIZIG Difazier 2013


Pajenn:Sales - Introduction d’ar Vuez devot.djvu/159 - Wikimammenn\nPajenn:Sales - Introduction d’ar Vuez devot.djvu/159\nnion a dle beza d’en em avanç, d’en em fortifia ha d’en em gonsoli e carantez Doue ; rac receo a dleit evit ar garantez ar pez so roet deoc’h dre garantez hepquen. Non, hor Salver ne ell beza consideret en action ebet carantezussoc’h na tenerroc’h eguet houmâ, pe en hini e teu ec’his pa lavarret d’en em neantissa ha d’en em renta e bouet evit antren en hon eneou hac en em unissa interieuramant gant hor c’halon ha gant hor c’horf.\nMar goulen an dut monden ouzoc’h perac e communiit quen alies ? livirit penaus er grit evit disqui caret Doue, evit en em burifia diouz hoc’h imperfectionou, evit en em zilivra diouz ho miseriou, evit en em gonsoli en hoc’h afflictionou, evit en em souten en ho sempladureziou : livirit dezo penaus e tle daou seurt tud mont alies da gommunia : da guenta ar re barfet abalamour ma o deffe ur fazi bras o chom hep tostaat ouz ar sourcen a berfection, pa zint disposet mat ; d’an eil ar re imparfet, evit gallout justamat erruout er berfection : ar re gre evit na zuint quet da veza sempl ; hac ar re sempl evit ma tuint da veza cre ; ar re glàn evit ma vezzint yac’h, hac ar re yac’h evit na zuint quet da glènvel ; ha penaus evidoc’h-hu, ec’his ma zouc’h imparfet, sempl, ha clàn, hoc’h euz izom da gommunica alies gant Jesus-Christ, pehini e ho perfection, ho nerz hac ho medecin. Livirit dezo penaus ar re\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/159&oldid=118394 »


Jean-Marc Roue, prezidant ar Brittany Ferries © Radio France - Tudi Crequer\nDiffusion du mercredi 28 novembre 2018 Durée : 12min\nRoet en deus e soñj Jean-Marc Roue prezidant ar Brittany Ferries diwar-benn ar Brexit. Léo Rozé a oa bet da reportajiñ gant manifesterien war borzh a goñvers an Oriant. Desket hon oa ivez e oa gounidoù mat da dennañ deus ar gwerzh sapr gant ar c'hevredigezhioù-kerent.\nGwelloc'h 'vefe sinet an emglev gant kannaded ar Rouantelez Unanet hervez ar Brittany Ferries\nAr mintin-mañ e oa François de Rugy, ministr an ekologiezh, e assisoù ar mor. Komzet en deus e mesk traoù all diwar-benn ar jiletennoù melen. Prest eo ar gouarnamant da gomz ganto emezañ. Dalc'het e oa assisoù ar mor dimeurzh ha dimerc'her e sal ar C'houarz e Brest. Kantadoù a dud a oa deuet evit kaozeal diwar-benn dazont embregerezhioù e liamm gant ar mor. Anat deoc'h e oa ivez b'ar jeu ar Brittany Ferries, paket fall gant afer ar Brexit. Pennad-komz gant Jean-Marc Roue, rener ar Brittany Ferries.\nPrenet ho peus ho kwezenn-sapr dija ?\nO tostaat emañ Nedeleg. M'ho peus bugale, marteze ez eus bet kinniget deoc'h gant ar skol prenañ ur sapin. Muioc'h mui a c'hevredigezhioù an tadoù hag ar mammoù a ginnig kement-mañ. Gounidoù mat 'zo da gaout ! Reportaj Nolwenn Quioc gant Laurent deus skol Diwan Brest ha Natacha Nedeleg deus Div yezh Redon.\nDiffusion le lundi 17 décembre 2018 de 19:00 à 19:10


Journal de Renaud Camus, mardi 12 février 2013\ncréée le mercredi 13 février 2013, 12 h 16\nmodifiée le samedi 29 juin 2013, 16 h 59Mardi 12 février 2013, une heure du matin (le 13). Je m’étais engagé auprès d’Hélène Guillaume à lui renvoyer demain les pré-épreuves de Vue d’œil, mais ~~~ ~~’~~ ~~~~~~ ~~’~~~~~~~~ ~~~ ~~~~~~ ~~~~~ ~~~~ ~~~~~ ~~~~ ~~~ ~~’~~~~~~~ ~~~~ ~~~~~ possible ; et en ~~~~~~ ~~~ ~~’~~~ ~~~~~ ~~~ ~~~~~, ~~~~~~ ~~~~~, ~~~’~~ ~~~ ~~~~ ~~~ ~~~~~ ~~’~~~~~~~~. ~~~ ~~~~~ ~~~~ ~~~~~~~ ~~~ ~~~~~ ~~~~~~ ~~~~~~~~~ ~~~~~~~~~, ~~~~~~~~~ ~~~ ~~~~~~~~~~ ~~~~ lesquelles je dois ~~~~~~~~ ~~ ~~~~~ ~~~~~~~~ ~~’~~~~~~~~ ~~~~~~~~~~~ ~~’~~~~~~ ~~~~~ ~~~~~. ~~~ ~~~~~~~~ ~~~ ~~~~~~ ~~~ ~~’~~~ ~~~~ ~~~ ~~~~~~~ ~~~ ~~~ ~~~~~~~~ ~~~~ ~~~~ ~~~~~~~~~~ ~~~ ~~~~~~, ~~~~~~~ moins sur des ~~~~~~~~~~ ~~~ ~~~~~, ~~~ ~~~~~~ ~~~~ ~~’~~~~ ~~~~ ~~~~~~~ ~~~ ~~~~~~~~~~ perdue.\nJ’ai ~~~~~~~ ~~~~ ~~~~~ ~~~~~~~~~ ~~~~ ~~~~~~~~~~ ~~~ ~~~~~~~~~~~~ ~~~~~~~~ ~~~~ ~~~~~~~~, ~~~ ~~~~~ ~~’~~~~~~~~~~ ~~~~~ aurait valu des ~~~~~~~. ~~~ ~~’~~~ ~~~~~~~ ~~~~~~, ~~~~~ ~~~~ ~~~~~~~ ~~~~, ~~~~~ ~~~~~~~~~~~~ ~~~ ~~~~~~~~~~ ~~~~ ~~’~~~~~~ ~~~~~~~~~~~ ~~ ~~~ ~~~~~ ~~~ ~~ ~~~~~~~~ ~~~ ~~~~~ ~~~~~~~ ~~~~~~~ ~~~ voulait pas — ~~~~~ ~~~~~ ~~’~~~~~~~~~~~~~~~~, ~~~ ~~~~~~~~ ~~’~~~~~~~~~ ~~~ ~~’~~~~~~~ ~~~ ~~~ jour-là :\n« Lundi ~~ ~~~~~~~~ , ~~~~ ~~~~~~ ~~~ ~~~~~~, ~~~ ~~. Olivier ~~~~~~~~, ~~~ ~~~~~~~~~~ ~~~ ~~~~~~ ~~~~~, tout juste élu ~~~~~~~ ~~~ ~~~~ ~~~~~~ ~~~ ~~~~~~~ ~~’~~~~ ~~~~~~ ~~~~~~~~~~, ~~ ~~~~~~~~~-~~~~~ ~~~~, ~~~~~~ ~~ ~~~~~ ~~~~ ~~~~~~~~~~~~ ~~~~~~~~~ ~~~~~~ ~~’~~~~~~ ~~ ~~~ ~~~~~~~ ~~~~~~~~~~ ~~~ ~~~ ~~~~~. Il n’est pas ~~~~~~~ ~~~~~~~~ ~~~~~~ ~~~’~~~ ~~~~ ~~~~~, ~~~ ~~’~~~~ ~~~~ ~~~~~ ~~~~~~ ~~~’~~~ ~~~~ ~~~~~~~ ~~~~~~~~, ~~~~~ ~~~ ~~~~~~ ~~~~~~~, ~~~~~ ~~~ ~~~~~ ~~~~~~~, ~~ ~~~~~~~ ~~~~~~~~ ~~~ même temps son ~~~~, ~~~ ~~~~~~~ ~~~~~-~~~~~ ~~~~~~~~~~~~ ~~~ ~~~~ ~~~~~~~~~~, ~~~ ~~~~ ~~~~~~~. ~~’~~~~ ~~’~~~~~~, ~~~ ~~~~ think tank ~~~~~ ~~~~, ~~~~ ~~~~~~~~ ~~~~~ ~~~~~~ ~~~~~~~~~~ ~~~ ~~~~~~ ~~~~~~~~~~~ d’abandonner la classe ~~~~~~~~~ ~~~ ~~~ ~~~~~~~~~ ~~~~~~~, ~~~~~~ ~~~~~ ~~~~~~~~~~~, ~~~ “~~~~~~~~~~”, ~~~~ ~~~~~~~~~~~~ ~~~ ~~~~ ~~~~~~~. ~~~~~~ ~~~~~~~~~~ ~~ ~~~~ ~~~~~~, ~~~~~~~ ~~~~~, ~~~~~ ~~~ ~~~~~~~ ~~~~ ~~’~~~ sait. Aussi Olivier ~~~~~~~~, ~~~~~~ ~~~~~~~~ ~~~~~~~~~~ ~~~~~~ ~~~~, ~~~~-~~~ ~~’~~~~~~ ~~’~~~ ~~~~~~~~ ~~~~~~~~ ~~’~~~~~~~ ~~~~~~~~~~~~~~. ~~~ ~~’~~~~ ~~~~~~ ~~~~ ~~~ ~~~~~~ ~~~ ~~’~~~-~~~~~~~~, ~~~ ~~~~~~~ ~~~~~~~ ~~~ ~~~ ~~~~~~~~~~~~, pour faire entendre ~~~~~ ~~~~ ~~~~~ ~~~~, ~~~~~~~ ~~~ ~~~~~~~~ ~~~ ~~~ ~~~~~~, ~~~~ ~~~~~ ~~~~~~~~~~ ~~~~~~~~~~~~. ~~~~~~ ~~~~~~~~~~ “~~~~~~~~~~” ~~~~~~ ~~~~ exemple :\n« “Il ~~~~~ ~~~~~ ~~~ ~~~~~ ~~~ ~~~ ~~~~~~~ : ces hommes, Ferrand, ~~~~~~~~~~ ~~~ ~~~~~~~~~, ~~~~~~~~~ ~~~~~~~ ~~~~ ~~~~~~ ~~~~~~~~~ ~~’~~~~~ ~~~~~ ~~~~ ~~~~~~~~~ ~~~ ~~~ ~~~~~~~~~~~ ~~ ~~’~~~~~~~~~~~~. ~~~~~~, ~~~, ~~~ ~~~~~~~~ ~~’~~~~~~~, ~~-~~-~~~ ~~~ ~~~~ ~~~~~~~~~~ ~~~~~~~ avec cet acharnement, ~~~ ~~~~~~ ~~~ ~~~~~, ~~~~~ ~~~’~~~ ~~ ~~~~ ~~~ ~~ ~~~ ~~~~~~~~~~ ~~~ ~~~~~~~~~ ~~~ ~~~~~~~~ ~~~~~~ ~~~~~~~~~~~~, ~~ ~~~~~~ ~~~~~~~ ~~~ ~~~~~ ~~~~~ ~~ ~~~~ ~~~~~~~~~~~~ étrangères hostiles en ~~~~~~~ ~~~~~ ~~~~~~~ ~~~~~~~, ~~~~ ~~~~~~~~~ ~~~ ~~~ ~~~~~~~~, ~~ ~~~ ~~~~~~~~~ ~~~ ~~’~~~~~~~~~, ~~~~~~ ~~~~~ ~~~~ ~~~~ ~~~~~~~~~~~~ ~~~~~~~~~~~ ~~~~~ ~~~ ~~~~~~~ ~~’~~~~ ~~~~~~~~ ~~~~~~~~~~~~~~~ ~~~~~~~~~~~ et répressive ? Ceux ~~~~ ~~’~~~~ ~~~~ ~~~~~~ ~~~~~ ~~ ~~~~~~ ~~~ ~~~~~~~ ~~~ ~~~~~~~~ ~~~~~~~~ ~~~ ~~~~~~ ~~~~ ~~~~~~~ : ~~~~~~ ~~~~~~~~~~ ~~~~~~ ~~~~~~~~~~~~~ ~~~~~~~~~ ~~~ ~~~ ~~~~~~~~ ~~ ~~~ ~~~~~~~~ se leurrer sur ~~~~~. ~~~~~ ~~’~~~~~~ ~~~~ ~~~~ ~~~~~~~~~ ~~~~ ~~~~~ ~~~~~~~ ~~~~~~~ ~~~~~~~~, ~~~~~ ~~~~ ~~~~~~~ ~~~~~ ~~~~~~~~~~~~~ ~~~~~~~~~ ~~~~~ ~~~~ ~~~~~ ~~~ ~~~ ~~’~~~~ ~~~~~~~. ~~’~~~~~~ ~~~~~, ~~~ pouvait sembler assez ~~~~~~~~~ ~~~~ ~~’~~~~~~~~~~~ ~~~~~~~~~~ ~~~ ~~~ ~~~~~~~~ ~~’~~~~~~~~~ ~~~’~~~ ~~~~~~, ~~~~~~ ~~~’~~~ ~~~~ ~~~~~~~~ ~~~~ ~~~ ~~~~~~~~~~~ ~~~ ~~~~~~~, ~~~ ~~~~~~~~ ~~~ ~~’~~~~~~~~~ ~~~~ ~~~~~ ~~~~~~~~~~ ~~~~ Ferrand et consorts ~~~~~~~ irréversibles.\n« “Ceux ~~~~ ~~~~ ~~~~~~ ~~~~~ ~~~~ ~~~ ~~~~~ ~~~~~~~~ ~~~~~~ ~~~~~ ~~~ ~~~~~~~~ ~~~~~ ~~~~ ~~~~~ ~~~~~ ~~~ ~~~~~ ~~~~ “~~~~~~” ~~~~~~~~ ~~~ ~~~~~~~~~~ ~~~~~ ~~~~~ tombe, pauvres dindons ~~~ ~~~ ~~~~~~ ~~~~~~~~~ ~~~~ ~~~ ~~~~~ ~~~~~~~~’~~~~. ~~~ ~~~ ~~~~~~~~ ~~~~~~~~ ~~~ ~~~~~ ~~~~~~~ ~~~~~~ ~~~~~~~ ~~ ~~~~ ~~~~~~~ ~~~~~ ~~’~~~~~~~~~ ~~~ ~~~ ~~~~~~~~~~~ ~~~~~ ~~~’~~~~ se posent ce ~~~~~~ ~~~ questions.” »\nReste ~~ ~~~~~~~ ~~~ ~~~~~ ~~~~ ~~~~~~~~~~~ ~~~ ~~’~~~-~~~~~~~~ ~~ ~~~~~~~ ~~~ ~~~~~~~~~~~ ~~~~~~~~ ~~~~ ~~~~~~~~ ~~~ ~~~ “~~~~~~~~~~” ~~~~~ ~~~~ ~~~~~~~. ~~’~~~~~~~~~ ~~~~~~~~~~~~ ~~~ retrait n’est pas ~~~~~ ~~~~~~ (« ~~ ~~~~~~~~~~, ~~ ~~~~ ~~~~~ »), ~~~~~~~~~~~~~~ ~~ ~~~~~~ ~~~~ ~~~~~~~~~ ~~~~ ~~~ ~~~~ ~~~~~~~~. ~~’~~~ ~~~~~ ~~~~~~~ ~~ balancer.\nFlatters, ~~~~~ ~~~~ Goya, ~~~~~~ ~~~~~ ~~~~~~ nuit par Alain ~~~~~~~~~~. ~~~~~ ~~~~ ~~~~~ ~~~~~~~~ ~~~~~~~~ ~~~ ~~~~~~ ~~~~~ ~~~~~~~~~~, ~~~~~ ~~~~~~~, ~~~~~~~~~~~~ ~~~~~~~~~~~~~ ~~ ~~’~~~~~~ ~~~ ~~~ ~~~~~~, les ~~~~~~~~~~ ~~~~~~~. Il ~~ ~~~~ ~~~~ ~~~~~~~~~ d’une incroyable longueur, ~~~~~~~~~~~~~~ ~~~ situation.\nNous ~~~~~~ ~~~~~ ~~~ ~~~~~, ~~~~ ~~’~~~~~~~~~~~ ~~~ ~~~~~~~, ~~~~~~ ~~~ ~~~~~~~~~ ~~~~~~~ ~~~ Salaire ~~~ ~~~ peur, ~~~ ~~~~~~~~ ~~~ ~~~ ~~~~~ ~~~~ ~~~~~ que ce soit ~~~ ~~~~~ ~~~~ ~~’~~~~~, ~~’~~~~~~~~ ~~’~~~ ~~~~ ~~~~~ ~~~~~~~~~, ~~~~~~~~~~~~. ~~~~~ ~~~ ~~~~~ ~~~~~~~~~~~~ ~~~~ ~~~ ~~~~~ ~~~~~ ~~~~~~~~~ ~~~~ ~~~~~~~~~ ~~~~~ ~~~~~~~~~, ~~~ ~~~~~ ~~~~~~~~~~~, ~~~~~~~-~~~ seulement par le ~~~~~-~~~~~~~~~~~ ~~~~ ~~’~~ ~~~~~~ ~~~ ~~~ ~~~~~~~-~~~~~~~~~~~~~~, ~~’~~~~~~~~~ ~~ ~~~~~~ crypto, ~~~~ ~~~ ~~~~~~~ ~~~ ~~~~~~ ~~~~~. ~~’~~~~~~ ~~~~ ~~~’~~~~~ ~~’~~ ~~~~~ ~~~~ ~~~~~~~ ~~~~~~~~~~ ~~~~~~~~~. ~~~~~~ au moins des ~~~~~~~ ~~~~~~~~~~~~ ~~~ ~~~~~~~~~~ ~~~~ ~~~~~~~~ ~~~ ~~~~~~, ~~~~~ ~~~~~ ~~~~ ~~~~~ ~~~~~~~~, ~~~ ~~~~~~~ (~~~ ~~~~~~~~~) ~~~~ ~~~ ~~’~~~ ~~~~~~~ ~~~~~ ~~~ ~~~~ ~~’~~~ ~~~~~~~~~ ~~~, au contraire, beaucoup ~~~ ~~~~ ~~ ~~~~~~~~~~ — ~~~~~ ~~~~~~~~ ~~~’~~~ ~~~~~~~~~ ~~ ~~~~ ~~~~~ ~~ ~~~~ ~~~~~ ~~~~~~~ ~~’~~~~~~~~ ~~~~~~~ ~~~’~~~ ~~~~~ ~~’~~~~~~~~~~ ~~~~~ ~~~ ~~~~~~~ ~~~ ~~~~~~~~~. ~~~~~ cela reste donc ~~~ ~~~~ ~~~~~~~~~, ~~~ ~~’~~~~~~~ ~~~~ ~~~~~ ~~~~ ~~~~~~~~~~ ~~~~~~~~~~~ ~~~~~~~~~~ ~~~’~~~ ~~~~~~~~, ~~~~ ~~~~~~~~~ ~~~~~~~~~ ~~~ ~~~~~~~ ~~~~~~~~~. ~~~~~ ~~~~ ~~~~~~~~~~~~ ~~’~~~ ~~~~~~~~ ~~~~ ~~~~~~ ~~’~~~~ rare bizarrerie.\nvoir l’entrée du mardi 12 février 2013 et ses 4 images dans Le Jour ni l’Heure


(Adkaset eus Ovid)\nOvidius, pe Publius Ovidius Naso a oa ur barzh latin, ganet d'an 20 a viz Meurzh 43 kent JK e Sulmona, e kreisteiz Italia, ha marvet er bloavezh 17 goude JK, en harlu e Tomes, a zo Constanţa hiriv e Roumania.\nOvidius, hervez al Liber Chronicarum\nBevañ a reas da vare ginivelezh an impalaeriezh roman: ganet e oa bloaz war-lerc'h muntr Caesar, pa erruas Aogust er galloud, ha pa droas ar republik, gant skoazell ar sened roman, en un imapaleriezh. Mervel a reas tri bloaz war-lerc'h an impalaer kentañ.\nE oberenn vrudetañ eo ar Metamorfozoù.\nGanet e oa en un tiegezh marc'heion. Studiañ a reas ar retorik e Roma. Dilezel a reas al labour war ar gwir hag ar velestradurezh, ha brudet e voe gant e varzhonegoù.\nD'e 18 vloaz e voe aotreet gant e dad da vont da veajiñ da Hellaz. Roud ar veaj-se a verko e oberenn. Pa voe 40 vloaz e tilezas ar varzhoniezh erotek evit skrivañ ar Metamorfozoù, barzhoneg ennañ 12 000 hegzametr daktilek rannet e 15 levr, diwar-benn ar mojennoù hellazat ha roman.\nD'an 19 a viz Du er bloavezh 8 goude JK e voe harluet Ovidius da aod ar Pont-Euxin. Mont a reas da chom da Domes (Constanţa en Roumania hiziv) dre urzh Aogust, ar perag n'ouzer ket. Hervez an abeg ofisiel (diaes da grediñ pa seller ouzh oberennoù tud all) eo dre ma oa anv eus buhez diroll en e levr An Arz da garout. Tud zo a lavar e oa deuet Ovidius da vezañ serc'heg Julia, merc'h Aogust, hag e vije bet displijet-bras an tad.\nErruout a reas e Tomes d'an 9 a viz Mae eus ar bloaz 9, ha mervel eno 8 vloaz goude. E seizh gwellañ a reas da zistreiñ, met ne voe ket aotreet.\nNe voe ket kaset e gorf da Roma en-dro.\nOvidius o tiskouez pegen heñvel eo ar bed ouzh ur vi, aourlivadur evit ar Metamorfozoù, Flandrez, XVvet kantved.\nAmores (Ar c'harantezioù)\nArs amatoria (An Arz da garout)\nMedea (trajedienn kollet)\nSellet er Wikimammenn : Ovidius.\n(la) Oberennoù Ovidius\nOberennoù Ovidius: textes avec concordances et liste de fréquence\nSalomon Reinach, Divinerezh e Roma Harlu Ovidius, Revue de philologie (1910)\nAr Metamorfozoù: http://bcs.fltr.ucl.ac.be/METAM/Met00-Intro.html\nAdtapet diwar « https://br.wikipedia.org/w/index.php?title=Ovidius&oldid=1820738 »


Sinema. Dispac’h mut ar re yaouank – Dispak\nPublished on 13/12/2019 04/06/2020 by Loeiza Alle\nE 1949 e oa bet rannet Alamagn etre an RDA hag an RKA, 70 vloaz zo bremañ. Un abeg mat evit sellet ouzh ar film An Dispac’h mut, savet gant Lars Kraume e 2018. Ur splujadenn don eo ar film en Alamagn ar Reter e 1956, asambles gant Kurt, Theo ha Lena, liseidi o vont da dremen ar vachelouriezh. Un diviz kemeret ganto a cheñcho pep tra koulskoude : ur vunutenn didrouz er c’hlas, evit enoriñ emsavadeg an dispac’herien hungarat bet mouget kriz ha lazhet gant an arme soviedel. Ur vunutenn deuet da vezañ un afer Stad, ha setu o buhezioù cheñchet da viken…\nAn Dispac’h mut. Saourus a-walc’h eo an droidigezh e brezhoneg, an dargemm krouet etre son trumm an dispac’h, ha sioulder an didrouz.\nIstor un dargemm eo just a-walc’h hini ar film. Istor un darzhadenn diremed e buhezioù liseidi o vevañ er Republik Demokratel Alaman (RDA) er bloavezhioù 1950. An dud yaouank, 18 vloaz d’ar muiañ tout, a rank talañ ouzh ur gouarnamant sokialour heskinet gant ar c’hoant kastizañ ar re e karg. Ret e vo d’al liseidi klask chom kengred etrezo koulskoude, kousto pe gousto…\nUr freskenn istorel boanius\nWar un istor gwir eo diazezet ar film, un istor kontet el levr Das Schweigende Klassenzimmer, skrivet gant unan eus al liseidi, Dietrich Garstka. Goude Fritz Bauer, un haroz alaman, hag a gonte ar prantad goude ar brezel en RKA (Republik Kevreadel Alamagn), en deus bet c’hoant Lars Kraume seveniñ ur film diwar-benn an RDA. “a-benn ar fin, an daou film a glask kompren penaos eo deuet a-benn Alamagn da vont war-raok goude ur gwalleur ken spontus, penaos he deus gellet ar vro adsevel hag adkavout un hent, adalek un istor skrijus betek un amzer nevez”, a gont ar filmaozer.\nE reter Berlin e krog ar film, pemp bloaz a-raok na vefe rannet kêr gant ur voger. Krog e oa ar Brezel Yen, met goude marv Stalin (1953) e tigor ur prantadig distalinekaat gant Khroutchev. Kregiñ a ra neuze emsavadegoù er bloc’had komunour, e Polonia hag en Hungaria, da skouer. En RDA e teu war-c’horre ar spi da c’hellout reizhañ ar renad komunour… mouget buan-tre koulskoude. D’ar mare-se e chom sioul tud al liseidi gwelet er film, dre m’o deus dija bevet moustrerezh emsavadeg Berlin e 1953, pa c’houlennet gwirioù ekonomikel, sokial, met ivez politikel.\nRannadur Alamagn adalek 1949 etre RKA (e griz) ha RDA (e melen)\nDre radio Alamagn ar C’hornôg, ar RIAS, e tesk al liseidi marv ar c’hoarier mell-droad hungarat Ferenc Puskás e-kerzh manifestadegoù Budapest. O-unan e tivizont neuze aozañ ur vunutenn didrouz e-pad o c’hentel istor, d’an 29 a viz Here 1956. Met redek a ra keloù an darvoud betek divskouarn ministr an Deskadurezh pobl. Gourdrouz a ra skarzhañ anezho diouzh o lise ha difenn outo a vont d’ar skol-veur, ma ne ziskuliont ket an dud e penn an taol-se.\nSetu stanket al liseidi en un degouezh skrijus ha poanius, daouhanteret o c’halonoù etre ar c’hoant chom feal d’o c’hamaladed, hag an ezhomm ober studioù evit kaout ur vuhez welloc’h eget hini o zud.\nAn Istor displeget en amzerioù liesseurt\nPemp bloaz a-raok savidigezh moger Berlin eo diasur c’hoazh dazont Alamagn ar Reter. Bev eo c’hoazh evit darn spi ur sokialouriezh dizalc’hour, spi ar c’hevatalder hag ar fiñvusted sokial.\nTimbr eus mare an RDA (1950)\nMet didrouz al lieseidi n’emañ ket diouzh prezeg propaganda ar SED, ar strollad politikel komunour alaman, enebet ouzh mouezh ar C’hornôg a vez klevet dre ar radio kuzh, ar RIAS. Petra eo neuze emsavadeg hungarat ar bloaz 1956 ? Ur stourm harozel evit ar frankiz, pe ur putsch enepdispac’hel ?\nUnnek vloaz zo hepken eo echu an eil brezel bed, hag er sistem hollveliour war ar stumm soviedel e spurmanter ivez bruzhunennoù memor eus ar brezel : ar c’helenner nazi, ar gerent bet er rezistañs pe bet o kenlabourat, ministr an Deskadurezh bet jahinet, ar vezh er familhoù…\nImplijet e vez ivez ar stourm a-enep d’ar pezh a chom eus an naziegezh evit magañ ar voustrerezh-Stad ha diskouez holl enebourien ar renad evel tud nazi. Harellerezh ar renad sokialour evit adurzhiañ an traoù n’eo ket hep degas da soñj eus doareoù-ober ar Gestapo koulskoude, ha damheñvel e seblant bezañ al lifre, ar spont hag an diskuliadurioù dre urzh… A-benn ar fin, etre 1949 ha 1961, e-tro 3,5 milion a dud – da lavaret eo ur c’hwec’hvedenn eus ar boblañs – o defe kuitaet an RDA evit mont d’ar C’hornôg.\nPlac’hig wer evel ma oa er gouleier tremenerezh en RDA\nEmouestl politikel ar re yaouank\nMet gant daoulagad an amzer a-vremañ e c’haller ivez gwelet ar film. Dezrevelloù politikel kontet gant tud yaouank hag idealour a glever hiziv ivez. N’eo ket echu ar bec’h en-dro d’ar gapitalouriezh ha d’ar sokialouriezh, nag emouestl politikel ar re yaouank. En ur chom didrouz, ar re-se a sav o mouezh a-enep d’an dud gour o treuzvarc’hata gant ur renad moustrus. Ar re yaouank a zibab chom unvan, stag ouzh o zalvoudoù, pell diouzh trap an hiniennelouriezh. Kalonek, prest da baeañ ar priz, evel ma’z eo bet gwelet e penn-kentañ miz Du 2019, gant aberzh un den yaouank e Lyon a-enep da vreskted ekonomikel ar studierien.\n“Ne vezer ket sirius pa vezer 17 vloaz”, a skrive Rimbaud. Gwir eo kement-se ?\nAn Dispac’h mut (La Révolution Silencieuse e galleg, Das Schweigende Klasszimmer e alamaneg) – Film alaman, sevenet gant Lars Kraume. Gant Leonard Scheicher, Tom Gramenz, Lena Klenke, Jonas Dassler – 1e51mn\nWar internet : lec’hienn ar broduerien\n1945 Rannet eo Berlin ha Bro-Alamagn e 4 zakad ac’hubet gant ar galloudoù trec’h en Eil Brezel bed\n1949 Krouet eo an RFA hag an RDA\n1953 Emsavadeg Berlin\n1956 Emsavadeg Budapest\n1961 Kregiñ a ra savidigezh moger Berlin\nDudi, Istor, SinemaAlamagn, Brezel yen, Brezhoneg, bzhg, Dispak, Istor, Sinema\nPrevious Previous post: Zimbabwe : Bev eo ar spered trevadenniñ e broioù ar c’hornôg c’hoazh\nNext Next post: WAR VOURZH UR VAG-KENWERZH 2/2 An doug endalc’herioù


Colin Luther Powell zo ur milour war e leve hag ur politikour stadunanat. Ganet eo bet e Harlem (New York) d'ar 5 a viz Ebrel 1937.\nE dud a oa o tont eus Jamaika. Bevet en deus e karter ar Bronx e-pad e vugaleaj. Studiet en deus e skolioù publik New York ha, da c'houde en deus bet un diplom marc'hadourezh. Kregiñ a reas e redmicher soudard e 1958 evel isletanant. E 1962 e voe bet e-touez ar 16 000 soudard kaset gant ar prezidant Kennedy da su ar Vietnam. Resevet en deus div vedalenn soudard e-korf hevlene : ar « Purple Heart », hag ar « Bronze Star ». Distreiñ a reas da Vietnam e 1968-1969. E-doug ar veaj-se eo bet gloazet en ur gwallzarvoud biñsaskell. Daoust da se eo deuet a-benn da salviñ e gamaraded d'ar viñsaskell entanet ha resevet en deus ar vedalenn soudard. En holl en deus resevet 11 kinklerezh soudard, ar strollad merit en o zouez.\nKuzulier er surentez vroadel eo bet etre 1987 ha 1989. E 1989 eo bet anvet e penn ar sturvod, ur post dalc'het gantañ betek 1993. D'ar 16 a viz Kerzu 2000 eo bet anvet sekretour-Stad gant George W. Bush. E 2003 eo bet digoret Brezel Irak. Prestik goude bezañ bet addilennet ar prezidant Bush e 2004 en deus kuitaet Powell e bost sekretour-Stad, d'ar 25 a viz Genver 2005. Condoleezza Rice en deus kemeret e blas evel sekretourez-stad. E koulzadoù evit an dilennadegoù prezidant e 2008 ha 2012 en deus kemennet e skoazell da vBarack Obama.\nAdtapet diwar « https://br.wikipedia.org/w/index.php?title=Colin_Powell&oldid=1870742 »\nDernière modification le 13 Ebr 2020, à 11:12\nKemmoù diwezhañ degaset d'ar bajenn-mañ d'an 13 Ebr 2020, da 11:12.